ALMA TSAPTER 50\nSi Moroni an nagpakusog sa mga kadagaan kan mga Nephita--- Sinda nagtugdok nin kadakul na mga bagong siyudad--- Mga giyera asin mga kadestrosohan iyo an nagpahulog sa mga Nephita sa mga aldaw kan saindang karaotan asin mga karigsokan--- Si Morianton asin an saiyang mga paribok nadaog ni Teancum--- Si Nephihah nagadan asin an saiyang akeng lalake na si Pahoran iyo an nagribay sa tukawan nin paghuhukom.\nAsin ngonian ini nangyaring naglipas na si Moroni nag-untok sa paghimo nin mga preparasyon para sa giyera, o sa pagdepensa kan saiyang mga katawohan kontra sa mga Lamanita; nin huli ta saiyang pinagkausa na an saiyang mga paralaban dapat na magpoon sa pagpopoon kan ika-byenteng taon sa pagpapamahala kan mga huwes, na sinda dapat na magpoon sa pagkakalot nin mga katyag nin daga sa palibot kan gabos na mga siyudad, sa gabos na kabilugan nin kadagaan na pagsasadire kan mga Nephita.\n2 Asin sa ibabaw kaining mga tambak nin daga saiyang pinagkausa na dapat igwa nin mga troso, iyo, an mga gibong troso na ipinagtugdok arog kalangkaw nin sarong tawo, na nakapalibot sa mga siyudad.\n3 Asin saiyang pinagkausa na sa ibabaw kaining mga gibong troso na dapat na magkaigwa nin saroang porma nin panusok na ipinamugtak sa ibabaw kan mga troso sa palibot; asin an mga ini makukusog asin haralangkaw.\n4 Asin siya nagkausa na may mga tore na patindugon na magmamansay kaidtong mga gibong panusok, asin siya nagkausa nin mga lugar kan seguridad na ititugdok sa ibabaw kaining mga tore, na an mga gapo asin mga pana kan mga Lamanita dae makakatama sainda.\n5 Asin sinda nagprepara na sinda puwedeng mag-apon nin mga gapo gikan sa ibabaw kaini, na uyon sa saindang kagustuhan asin kan saindang kusog, asin gadanon sinda na magprubar na magdulok parani sa mga pader kan siyudad.\n6 Kaya si Moroni iyo an nag-andam kan pwersang-depensa kontra sa pag-abot kan saindang mga kaiwal, sa palibot kan lambang siyudad sa gabos na kadagaan.\n7 Asin ini nangyaring naglipas na si Moroni nagkausa na an saiyang paralaban dapat na magpasiring sa sirangan nin kaparangan; iyo, asin sinda nagpaduman asin pinadurulag an gabos na mga Lamanita na yaon sa may sirangan nin kaparangan sa laog kan saindang mga sadireng kadagaan, na yaon sa may sur kan daga nin Zarahemla.\n8 Asin an daga nin Nephi may hangganan na patanos gikan sa may sirangan nin kadagatan pasiring sa may sulnupan.\n9 Asin ini nangyaring naglipas na kan si Moroni napadurulag an mga Lamanita paluwas sa may sirangan nin kaparangan, na sa may norte nin kadagaan na saindang mga pagsasadire, siya nagkausa na an mga nag-erok na yaon sa daga nin Zarahemla asin sa daga sa palibot dapat na magpaduman pasiring sa may sirangan nin kaparangan, magin sagkod sa mga kasagkoran sa may baybayon, asin pinagsadire an daga.\n10 Asin siya man nagbugtak nin mga paralaban sa may timog, sa mga kasagkoran kan saindang mga pagsasadire, asin nagkausa sainda na magpatindog nin mga kutaan na tanganing saindang mapaseguro an saindang mga paralaban asin an saindang mga katawohan gikan sa mga kamot kan saindang mga kaiwal.\n11 Asin kaya saiyang pinagharale an gabos na mga kuta kan mga Lamanita sa may sirangang parte nin kaparangan, iyo, asin man sa may sulnopan, pinapakusog na gayo an linya sa tahaw kan mga Nephita asin mga Lamanita, sa tahaw nin kadagaan kan Zarahemla asin kadagaan kan Nephi, gikan sa may sulnopang dagat, na nagdadalayday sa paagi nin payo kan salog na Sidon---an mga Nephita iyo an nagkakasadire kan bilog na kadagaan pa-norteng parte, iyo, magin an gabos na kadagaan na yaon sa norteng parte nin kadagaan na Masagana, na uyon kan saindang kagustuhan.\n12 Kaya si Moroni, kairiba an saiyang mga soldados, na nagdadagdag aro-aldaw nin huli sa asegurasyon nin proteksiyon na an saiyang mga gibo iyo an nagdadara sa sainda, nagmawot na bawasan an kusog asin kapangyarihan kan mga Lamanita paharayo gikan sa mga kadagaan na saindang mga pagsasadire, na tanganing sinda mayong kapangyarihan na mangingibabaw sa mga kadagaan na saindang pagsasadire.\n13 Asin ini nangyaring naglipas na an mga Nephita nagpoon kan pundasyon nin sarong siyudad, asin saindang inapud an pangaran kan siyudad na Moroni; asin ini yaon sa may sirangan kan dagat; asin ini yaon sa may timog na linya kan mga pagsasadire kan mga Lamanita.\n14 Asin sainda man pinun-an an sarong pundasyon para sa sarong siyudad sa tahaw kan siyudad nin Moroni asin kan siyudad nin Aaron, na magdudugtong sa mga kasagkoran kan Aaron asin Moroni; asin saindang pinag-apud an pangaran kan siyudad, o an kadagaan, Nephihah.\n15 Asin sinda man nagpoon sa kaparehong taon na magtugdok nin kadakul na mga siyudad sa may norte, na saro sa partikular na manera na saindang pinag-aapud na Lehi, na yaon sa norte sa may mga kasagkoran kan baybayon.\n16 Asin kaya nagtapos an ika-beynteng taon.\n17 Asin sa katahawan kaining ma-asensong mga sirkumstansiya iyo an katawohan nin Nephi sa pagpoon kan pagpapamahala kan mga huwes sa mga katawohan kan Nephi.\n18 Asin sinda nag-asensong gayo, asin sinda nagin mayamanong gayo; iyo, asin sinda nagdakul asin nagin makusugon sa kadagaan.\n19 Asin kaya satuyang nahihiling kun paano nagin pano-pano nin pagkaherak asin husto and gabos na kalakawan nin Kagurangnan, sa pag-utob sa gabos niyang mga tataramon sa mga kaakian nin mga tawo; iyo, satuyang mahihiling na an saiyang mga tataramon beripikado, magin sa ngonian na panahon, na saiyang itinaram ki Lehi, na nagsasabi:\n20 Paladan nanggad ika asin an saimong mga kaakian; asin sinda pagbebendisyunan, sagkod na sinda nagsusunod kan sakuyang mga kasugoan sinda mag-aasenso sa kadagaan. Pero giromdoma, habang sinda dae magsusunod kan sakuyang mga kasugoan sinda isisikwal gikan sa presensiya nin Kagurangnan.\n21 Asin satuyang nahihiling na ining mga promisa nangyaring beripikado sa katawohan nin Nephi; nin huli ta an saindang mga pag-iiriwalan asin an saindang mga pagraralaban, iyo, an saindang mga paggagaradanan, asin an saindang mga panghahaya, an saindang idolatriya, an saindang mga patutot, asin an saindang mga karigsokan, na yaraon sa pag-iriba ninda, iyo nagdara sa sainda kan saindang mga giyera asin kan saindang mga kadestrosohan.\n22 Asin sinda na pano-pano nin pagtubod sa pagsunod kan mga kasugoan nin Kagurangnan iyo an nakakaligtas sa gabos na pagkakataon, habang rinibo kan saindang mga mararaot na mga katugangan nagkatiripon-tipon sa pagka-uripon, o nagkagaradan sa paagi nin espada, o pinanluluyahan sa daeng pagtutubod, asin nakihalo na sa mga Lamanita.\n23 Pero hilnga dae nagkaigwa kaidto nin sarong panahon nin kaogmahan sa pag-iriba nin katawohan kan Nephi, magpoon pa sa mga aldaw ni Nephi, kesa sa mga aldaw ni Moroni, iyo, magin hanggan ngonian, na ika-beynte-unong taon kan pagpapamahala kan mga huwes.\n24 Asin ini nangyaring naglipas na an ika-beynte-dos na taon kan pagpapamahala nin mga huwes natapos man na matuninong; iyo, asin an ika-beynte tres na taon.\n25 Asin ini nangyaring naglipas na sa pagpopoon kan ika-beynteng-kuwatrong taon kan pagpapamahala nin mga huwes, nagkaigwa man nin katuninongan sa pag-iriba nin mga katawohan nin Nephi kun bako sana sa sarong pagralaban na nangyari sa katahawan ninda manungod sa kadagaan nin Lehi, asin an kadagaan nin Morianton, na nagdudugtong sa mga kasagkoran kan Lehi; na parehong yaon sa mga kasagkoran sa paagi nin baybayon.\n26 Nin huli ta hilnga, an mga katawohan na nagsasadire nin kadagaan kan Morianton nag-ako nin sarong parte kan kadagaan nin Lehi; kun kaya nagkaigwa nin pagpoon nin sarong mainiton na pagralaban-laban sa tahaw ninda, na iyo man an nangyari na an mga katawohan nin Morianton buminitbit nin mga armas kontra sa saindang mga katugangan, asin sinda determinado sa paagi nin espada na garadanon sinda.\n27 Pero hilnga, an katawohan na kagsadire nin kadagaan nin Lehi nagdurulag pasiring sa kampo ni Moroni, asin naghagad sa saiya nin ayuda; nin huli ta hilnga sinda bako man an yaon sa kasalaan.\n28 Asin ini nangyaring naglipas na kan an katawohan nin Morianton, na pinapamayuhan nin sarong tawo na an pangaran Morianton, nakaaram na an mga katawohan nin Lehi nagdurulag pasiring sa kampo nin Moroni, sinda napano nin pagkatakot na gayo na baka an mga soldados ni Moroni maglusob sainda asin destrosohon sinda.\n29 Kun kaya, si Morianton nagpaliwanag kaini sa saindang mga puso na sinda dapat na magdurulag pasiring sa kadagaan na yaon sa may norteng parte, na napapalibutan nin dakulaon na hawak nin tubig, asin pagsadirehon an kadagaan na yaon sa may norteng parte.\n30 Asin hilnga, sainda kuta nang naggibo an planong ini na mangyari, (na iyo kuta na an magkausa nin pagtrangis) pero hilnga, sa Morianton bilang sarong tawo na may kadakul na hilig, kun kaya siya na-anggot sa saro kan saiyang mga surugoon na babae, asin kinulgan niya ini asin grabe ining nabugbog.\n31 Asin ini nangyaring naglipas na siya nakadulag, asin nakaabot sa kampo ni Moroni, asin pinagsumbong ki Moroni an gabos na mga bagay manunungod sa nangyari, asin man manunungod kan saindang mga intensiyon na magdurulag pasiring sa kadagaan sa norteng parte.\n32 Ngonian hilnga, an mga katawohan na yaon sa kadagaan nin Masagana, o baya ki Moroni, nagkatarakot na sinda magdarangog sa mga tataramon ni Morianton asin nagkasararo kan saiyang mga katawohan, asin kaya saiyang kuahon na pagsadirehon an parteng idto kan kadagaan, na puwedeng magpamugtak nin sarong pundasyon nin seryosong mga katibaadan sa pag-iriba nin mga katawohan kan Nephi, iyo, na an mga katibaadang ini iyo an magtutulak tanganing sakupon an saindang libertad.\n33 Kun kaya si Moroni nagpadara nin mga hukbo, kairiba an saindang kampo, na pangenotan an mga katawohan ni Morianton, tanganing punduhon an saindang pagpasiring sa kadagaan nin norteng parte.\n34 Asin ini nangyaring naglipas na dae ninda napangenotan sinda hanggan sa sinda nakaabot sa mga kasagkoran kan daga nin Kaalipungawan; asin duman nanggad sinda naka-enot sainda, sa paagi nin sarong makipot na agihan na maagi sa may dagat pasiring sa kadagaan pa-norteng parte, iyo, sa may dagat, pasulnupan asin pasirangan.\n35 Asin ini nangyaring naglipas na an hukbo na ipinadara ni Moroni na pinapamayuhan nin sarong lalake na an pangaran Teancum, nanagboan an mga katawohan ni Morianton; asin grabe kasutil an mga katawohan ni Morianton, (na inspirado kan saiyang karaotan asin kan saiyang mabulatsing na mga tataramon) na tanganing sarong ralabanan an nagpoon sa tahaw ninda, kun saen si Teancum an nakagadan ki Morianton asin duminaog kan saiyang hukbo, asin ginibo sindang mga prisonero, asin nagbaralik sa kampo ni Moroni. Asin kaya natapos an ika-beynte-kuwatrong taon kan pagpapamahala nin mga huwes sa mga katawohan kan Nephi.\n36 Asin kairiba man an mga katawohan ni Morianton na dinarara pabalik. Asin sa saindang pakikipagtipan na padanayon an katuninongan sinda ibinaralik sa kadagaan nin Morianton, asin an pagkasararo nangyari sa tahaw nindsa asin kan mga katawohan ni Lehi; asin sinda man nakabalik sa saindang mga kadagaan.\n37 Asin ini nangyaring naglipas na sa kaparehong taon na an mga katawohan ni Nephi nagkaigwa nin katuninongan na ibinalik sa sainda, na si Nephihah, an ikaduwang pangenot na huwes, nagadan, bilang nakapagtukaw sa tukawan nin paghuhukom na may perpektong katanusan sa atubangan nin Diyos.\n38 Daeng pagkukulang, siya nagsayuma ki Alma na pangaputan an mga rekord asin ining mga bagay na pinapangalagaan ni Alma asin kan saiyang mga ama na sagradong gayo; kun kaya si Alma an nagtao kaini sa saiyang ake na si Helaman.\n39 Hilnga, ini nangyaring naglipas na an akeng lalake ni Nephihah iyo an pigngaranan na magtukaw sa tukawan nin paghuhukom, karibay kan saiyang ama; iyo, pinagngaranan na pangenot na huwes asin gobernador kan mga katawohan, na may panunumpa asin sagradong ordinansa na maghuhukom sa katanusan, asin magpapadanay nin katuninongan asin kalayaan nin mga katawohan, asin na magtatao sa sainda nin sagradong mga pribilihiyo na magsamba sa Kagurangnan saindang Diyos, iyo, an magsuporta asin mantiniron an kausa nin Diyos sa gabos niyang mga aldaw, asin darahon an parakasala sa hustisya uyon sa saindang mga krimen.\n40 Ngonian hilnga, an saiyang pangaran iyo si Pahoran. Asin si Pahoran nanggad iyo an nagtukaw sa puwesto kan saiyang ama, asin nagpoon kan saiyang pamamahala sa paghinapos kan ika-beynte-kuwatrong taon, sa mga katawohan nin Nephi.\n# posted by Unknown @ 2/10/2006 11:11:00 AM


Nagtukdo si Jesus Kun Paano Mamibi | Mga Leksiyon sa Bibliya Para sa mga Aki\nGusto sana pirming pahangaon kan mga Fariseo an mga tawo. Naggigibo lang sinda nin marahay para mahiling iyan kan iba. Namimibi sinda sa matawong mga lugar para mahiling sinda kan mga tawo. Nagtuom sinda nin haralawigon na mga pamibi asin pig-uuruutro iyan sa mga sinagoga asin sa mga kanto nin tinampo kun sain madadangog sinda kan iba. Kaya nabigla an mga tawo kan sabihan sinda ni Jesus: ‘Dai nindo pag-arugon an pagpamibi kan mga Fariseo. Paghuna ninda napapahanga ninda an Diyos kan kadakul nindang sinasabi, pero bako ining totoo. Sa pamibi, kamo lang ni Jehova an nag-uulay. Dai nindo pagparauruutruhon an iyo man sanang mga tataramon. Gusto ni Jehova na sabihon nindo saiya kun ano talaga an nasa puso nindo.\n‘Arog dapat kaini kamo mamibi: “Ama niyamo na nasa langit, pakangbanalon an ngaran mo. Dumatong lugod an Kahadian mo. Mangyari lugod an buot mo, kun paano sa langit, siring man sa daga.”’ Sinabi man ni Jesus na mamibi sinda na itao sainda nin Diyos an kakanon ninda sa aldaw na iyan, na patawadon an mga kasalan ninda, asin mamibi manungod sa iba pang personal na mga bagay.\nNagsabi si Jesus: ‘Dai kamo magpundo sa pagpamibi. Padagos kamong maghagad nin marahay na mga bagay sa saindong Ama na si Jehova. Gusto kan siisay man na magurang na itao an marahay na mga bagay sa aki niya. Kun maghagad saimo nin tinapay an aki mo, tatawan mo daw siya nin gapo? Kun maghagad siya nin sira, halas daw an itatao mo?’\nDangan ipinaliwanag ni Jesus an leksiyon: ‘Kun kamo ngani tataong magtao nin marahay na mga regalo sa saindong mga aki, bako daw na lalo nang matao saindo nin banal na espiritu an saindong Ama na si Jehova? Kaipuhan sana nindong maghagad.’ Ginigibo mo daw an mga sinabing ini ni Jesus? Anong mga bagay an ipinapamibi mo?\n“Padagos na maghagad, asin itatao iyan sa saindo; padagos na maghanap, asin makakakua kamo; padagos na magtuktok, asin bubuksan iyan sa saindo.”—Mateo 7:7\nMga Hapot: Ano an sinabi ni Jesus para tukduan an saiyang mga disipulo kun paano mamibi? Ipinapamibi mo daw an mga bagay na importante saimo?\nPuwede kang makipag-ulay sa Diyos ano man na oras, aga man o banggi, asin dadangugon ka niya.\nI-share I-share Tinukduan ni Jesus an Saiyang mga Disipulo Kun Paano Mamibi


Baynilya na ice cream na pigsisirbe kaiba an whipped cream, tsokolateng sarsa, asin wafer\nGatas, krema, pampahamis\nGelato, nagyeyelong kustardo\nAn sorbetes o ice cream iyo sarong pinahamis na nagyeyelong pagkakan na tipikal na pigkakan bilang mirindalan o pangdolse. Pwede ining mamokna gikan sa gatas o krema asin iyo kakagan nin namit sa paagi kan pampahamis, pwedeng asukar o sarong alternatibo, asin pampanamit, arug kan kakaw o baynilya, o prutas arug kan strawberry o peach. Pwede man ini mahimo sa pagkaag nin pampanamit na kremang basehan asin kaiba an likidong nitroheno. Minsan pigkakaag man an pampakulay sa pagkakan, bilang dugang sa mga stabilizer. An pigsaralak iyo pigpapalipot sa irarom kan punto nin pagkatunaw kan tubig asin pigsasalak para magkaigwa nin espasyo an ere asin tanganing malikayan an nadedetektang mga nagyeyelong kristal sa pagkabilog. An resulta iyo sarong malumoy, semi-solido na foam na iyo solido sa hababong maray na temperatura (sa irarom kan 2 °C or 35 °F). Natutunaw ini habang naglalangkaw an temperatura.\nAn sorbetes pwedeng isirbe sa mga kakanan, para kakanon nin nakakutsara, o dilaan gamit an nakakakang mga wafer cone. An sorbetes pwedeng isirbe kaiba an ibang mga pangdolse, arug kan apple pie, o bilang sarong salak sa mga ice cream float, sundae, milkshake, ice cream cake asin maski sa mga pighurnong mga kagamitan, arug kan Baked Alaska.\nHilingon an Ice cream sa Wiktionary, an libreng diksyonaryo.\nAn Wikimedia Commons igwa nin medya dapit sa Sorbetes.\nKinua sa "https://bcl.wikipedia.org/w/index.php?title=Sorbetes&oldid=222958"\nHuring binago an pahinang ini kaitong 26 Disyembre 2021, alas 15:05.


Istorya nin Buhay: Mga Bendisyon “sa Paborableng Panahon Asin Masakit na Panahon” | Pag-aadalan\nBASAHON SA Albanian Aleman Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Drehu Dutch Efik English Español Estonian Fijian Finnish Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Isoko Italiano Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Koreano Latvian Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Romanian Ruso Samoan Sango Serbian Serbian (Roman) Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus)\nMga Bendisyon “sa Paborableng Panahon Asin Masakit na Panahon”\nIsinaysay ni Trophim R. Nsomba\nNAMUNDAG ako kan Marso 1930 sa baryo nin Namkumba, harani sa siyudad nin Lilongwe, sa nasyon na an apod ngunyan Malawi. Maimbod na mga lingkod ni Jehova an sakong mga kapamilya asin mga amigo. Kan 1942, idinusay ko an sakong buhay sa Diyos asin binawtismuhan ako sa saro sa pinakamagayon na salog duman samo. Sa suminunod na 70 taon, hininguwa kong sunudon an sadol ni apostol Pablo ki Timoteo na ‘ihulit an tataramon; gibuhon iyan na may pagkaapurado sa paborableng panahon asin masakit na panahon.’—2 Tim. 4:2, NW.\nNapukaw an pagmawot kong paglingkudan si Jehova nin bilog na panahon kan inot na magdalaw si Nathan H. Knorr asin Milton G. Henschel sa Malawi kan 1948. Nagigirumduman ko pang marhay an nakakapakusog na mga pahayag kan mga representanteng idto hali sa pambilog na kinaban na headquarters kan Mga Saksi ni Jehova sa Brooklyn, New York. Mantang nakatindog sa malaboy na kaumahan, atentibo kaming mga 6,000 na nag-atender sa pagdangog sa nakakapakusog sa buot na pahayag ni Brother Knorr na may temang “Permanent Governor of All Nations.”\nKan mabisto ko si Lidasi, sarong magayon na sister na hali man sa pamilya nin mga Saksi ni Jehova, naaraman kong pasuhan man niyang maglaog sa bilog na panahon na paglilingkod. Nagpakasal kami kan 1950, asin kan 1953 igwa na kaming duwang aki. Dawa dagdag na responsabilidad an pagpadakula sa mga aki, nagdesisyon kami na puwede akong magregular payunir. Pakalihis nin duwang taon, inimbitaran akong maglingkod bilang espesyal payunir.\nDai nahaloy pagkatapos kaiyan, tinawan ako nin pribilehiyo na magdalaw sa mga kongregasyon bilang paraataman nin sirkito. Huli sa suporta ni Lidasi, naitatao ko an pangangaipo sa materyal asin espirituwal kan sakong pamilya mantang naglilingkod sa gibuhon na ini. * Pero, minamawot mi talagang marhay na pareho kaming makapaglingkod nin bilog na panahon. Paagi sa maingat na pagplano asin pakikipagtabangan kan samong mga aki, pinunan ni Lidasi an saiyang bilog na panahon na paglilingkod kan 1960.\nPinakusog kami kan mga asembleya para maatubang an maabot na persekusyon\nUgmahon kami na paglingkudan an samong mga tugang sa manlain-lain na kongregasyon. Huli sa samong asignasyon, nakaabot kami sa magagayon na bakilid kan Kabukidan nin Mulanje sa timog sagkod sa tuninong na baybayon kan Danaw nin Malawi, na minaagi sa haros bilog na kalabaan kan sirangan na parte kan nasyon. Nahiling mi an padagos na pagdakul kan mga parahayag asin mga kongregasyon sa sirkitong pinaglilingkudan mi.\nKan 1962 inatenderan mi an “Courageous Ministers” na Pandistritong Asembleya. Pag ginigirumdom ko an nakaagi, naiisip ko na kaipuhan mi talaga an arog kaiyan na espirituwal na mga okasyon tanganing andamon kami sa maabot na masakit na mga panahon. Kan suminunod na taon, nagdalaw giraray si Brother Henschel sa Malawi asin sarong espesyal na kumbensiyon an ginibo sa luwas kan siyudad nin Blantyre na mga 10,000 an nag-atender. An kumbensiyon na iyan nagin nakakapakusog na tabang tanganing maatubang mi an maabot na mga pagbalo.\nNAG-ABOT AN MASAKIT NA MGA PANAHON\nIpinagbawal an gibuhon, asin kinumpiskar an pagsadiri kan sangang opisina\nKan 1964, grabeng pagbalo an inagihan kan mga Saksi huli sa pagsayuma nindang makikabtang sa pulitikal na mga aktibidad. Labing 100 na Kingdom Hall asin labing 1,000 harong nin mga Saksi an rinaot kan sunod-sunod na persekusyon. Pero nakapagpadagos kami sa pansirkitong gibuhon sagkod sa ipagbawal kan gobyerno nin Malawi an mga Saksi kan 1967. Kinumpiskar an pagsadiri kan sangay sa Blantyre, idineportar an mga misyonero, asin prineso an dakul na Saksing taga duman, kaiba kami ni Lidasi. Kan paluwason na kami, maingat ming ipinadagos an pansirkitong gibuhon.\nSarong aldaw nin Oktubre 1972, mga 100 na miyembro kan militanteng pulitikal na grupo na inaapod na Malawi Youth League an nagpasiring sa samong harong. Pero nainot nang nagdalagan an saro sa saindang miyembro tanganing sabihan ako na magtago huling plano nindang gadanon ako. Sinabihan ko an sakong agom asin mga aki na magtago sa may puon nin mga batag na harani sa samo. Dangan suminakat ako sa sarong dakulang puon nin mangga. Hali duman, nahiling ko an pagraot sa harong asin gabos ming mga gamit.\nHuling dai nakiiba sa pulitika an mga tugang ta, sinulo an saindang mga harong\nMantang naggagrabe an persekusyon sa Malawi, rinibong mga Saksi an nagdulag pasiring sa ibang nasyon. An samong pamilya nag-istar sa refugee camp na nasa sulnupan na Mozambique sagkod Hunyo 1974. Kan panahon na iyan, inasignaran kami ni Lidasi na magin espesyal payunir sa Dómue, Mozambique, harani sa linderos kan Malawi. Nagin espesyal payunir kami sagkod 1975, kan mahali na sa pagigin sakop kan Portugal an Mozambique. Dangan, kaiba kan iba pang mga Saksi, puwersahan kaming pinabalik sa Malawi, na diyan pinepersegir pa man giraray an mga Saksi.\nPagbalik mi sa Malawi, tinawan ako nin asignasyon na magdalaw sa mga kongregasyon sa kabiserang siyudad na Lilongwe. Sa ibong nin mga persekusyon asin mga kasakitan, nagdakul an bilang nin mga kongregasyon sa mga sirkitong pinaglingkudan mi.\nNAEKSPERYENSIYAHAN MI AN SUPORTA NI JEHOVA\nSa sarong pagkakataon, nakaduman kami sa sarong baryo kun sain may ginigibong pulitikal na miting. Naaraman kan iba sa mga parasuportar kan partido na mga Saksi ni Jehova kami, kaya pinatukaw ninda kami kaiba kan mga miyembro kan pulitikal na grupo nin mga hoben na inaapod na Malawi Young Pioneers. Grabe su pagpamibi mi ki Jehova na tabangan kami asin giyahan sa delikadong sitwasyon na idto. Kan matapos na an miting, binugbog ninda kami. Sarong gurang na babayi an duminalagan parani sa samo asin nagkurahaw: “Nakikiulay ako, pabayaan na nindo sinda! Aki kan tugang ko an lalaking ini. Pabayai nindong makahali sinda!” An nanginginot sa miting nagsabi: “Pahalia na nindo sinda!” Dai mi aram kun ano an nasa isip kan babayi ta dai mi man siya kaano-ano. Namatian ming dinangog ni Jehova an samong pamibi.\nKard nin sarong pulitikal na partido\nKan 1981 nahiling giraray kami kan iba sa Malawi Young Pioneers. Kinua ninda an samong mga bisikleta, bagahe, mga karton nin mga libro, asin mga file kan sirkito. Nakadulag kami asin nagpasiring sa harong nin sarong elder. Namibi giraray kami. Nahahadit kami sa mga impormasyon na yaon sa mga file na kinua ninda. Kan hilingon kan mga Young Pioneer an mga file, nakahiling sinda nin mga surat na nakaadres sa sako hali sa iba-ibang parte kan Malawi. Natakot sindang marhay ta paghuna ninda opisyal ako nin gobyerno. Kaya ibinalik tulos ninda sa mga elder duman an gabos na kinua ninda na garo dai ninda idto nahiro.\nSa saro pang pagkakataon, sakay kami nin baroto pabalyo nin salog. An kagsadiri kan baroto iyo an chairman sa lugar na idto, kaya nagdesisyon siyang inspeksiyunon kun igwa nin kard nin sarong pulitikal na partido an gabos na pasahero. Kan paparani na siya samo, nahiling niya an parahabon na hinahanap kan mga pulis. Nagkaribok huli kaiyan, kaya dai na nadagos an pag-inspeksiyon kan mga kard. Namatian mi giraray an mamumuton na suporta ni Jehova.\nINARESTO ASIN PRINESO\nKan Pebrero 1984, pasiring ako sa Lilongwe tanganing magpadara nin report sa sangang opisina sa Zambia, pinapundo ako nin sarong pulis asin ininspeksiyon an bag ko. Kan may makua siyang nagkapirang literatura sa Bibliya, dinara niya ako sa presinto asin binugbog. Dangan, iginapos niya ako asin ilinaog sa sarong kuwarto kaiba kan mga presong dinakop huli ta naghabon.\nKan suminunod na aldaw, dinara ako kan hepe nin pulis sa saro pang kuwarto tanganing papirmahon sa sarong dokumento na nagsasabi: “Ako, si Trophim R. Nsomba, nagpundo na sa pagigin Saksi ni Jehova tanganing ako mapaluwas na.” Sinimbag ko siya: “Handa ako, bako sanang magapos, kundi dawa magadan. Saksi pa man giraray ako ni Jehova.” Dai ko idto pinirmahan. Ikinaanggot iyan kan hepe, kaya sinuntok niya nin sobrang kusog an lamesa, asin napadalagan sa kuwarto an sarong pulis tanganing hilingon kun ano an nangyari. Sinabihan siya kan hepe: “Habo kan lalaking ini na pumirma sa papel na ini na nagsasabing bako na siyang Saksi. Kaya papirmahon mo siya na saro siya sa mga Saksi ni Jehova, tapos ipapadara ta siya sa Lilongwe tanganing mapreso.” Mayong kaaram-aram an sakong agom sa nangyayari sa sako. Luminihis pa an apat na aldaw bago nasabi sa saiya kan nagkapirang mga tugang kun hain ako.\nMabuot sa sako an mga pulis sa Lilongwe. Sinabi kan hepe duman: “Para saimo an sarong platong ini nin maluto ta napreso ka huli sa Tataramon nin Diyos. An iba digdi napreso ta mga parahabon.” Dangan, ipinadara niya ako sa Kachere Prison, na duman limang bulan akong napreso.\nMaugma an warden kan presuhan na iyan sa pag-abot ko; gusto niya kaya na gibuhon akong “pastor” kan presuhan. Hinali niya an pastor na nagtutukdo kaidto, asin sinabihan ini: “Habo ko nang magtukdo ka pa kan Tataramon nin Diyos digdi, huling napreso ka ta naghabon ka sa simbahan nindo!” Kaya sa sako itinao an paninimbagan na magtukdo nin Bibliya kada semana sa mga pagtiripon na inareglo para sa mga preso.\nKan huri, naggrabe an sitwasyon duman. Inusisa ako kan mga opisyal kan presuhan tanganing aramon kun pira an mga Saksi sa Malawi. Pag dai ninda nagustuhan an simbag ko, binubugbog ninda ako sagkod na madismayo ako. Sa saro pang pagkakataon, gusto nindang maaraman kun sain an headquarters ta. An sabi ko, “Simple sana man an hapot nindo, kaya sisimbagon ko.” Naugma an mga pulis asin pig-on ninda an saindang tape recorder. Sinabi ko na an headquarters kan Mga Saksi ni Jehova nasa Bibliya. Ngalason sinda asin naghapot, “Sain sa Bibliya?”\n“Sa Isaias 43:12,” an simbag ko. Hinanap ninda iyan, asin binasang marhay: “‘Kamo an sakuyang mga saksi,’ an sabi ni Jehova, ‘[asin] ako an Diyos.’” Tulong beses nindang binasa iyan. Dangan naghapot sinda: “Paano nangyaring nasa Bibliya an headquarters kan Mga Saksi ni Jehova imbes na sa Amerika?” Sinabi ko sa sainda: “An Mga Saksi ni Jehova sa Amerika nagtutubod man na ilinaladawan kan tekstong ini an headquarters ninda.” Huling dai ko sinasabi sa sainda an gusto nindang maaraman, ibinalyo ninda ako sa Dzaleka Prison, na nasa amihanan sana nin Lilongwe.\nMGA BENDISYON DAWA SA MASAKIT NA MGA PANAHON\nKan Hulyo 1984, nakaibanan ko an 81 Saksi sa Dzaleka Prison. Duman, nagsusurusuan an 300 na preso, na magkakataraid na naghihigda sa salóg. Dikit-dikit, nakagibo kami nin saradit na grupo tanganing pag-ulayan kada aldaw an sarong teksto na isusuherir kan kada saro sa samo. Nakapakusog iyan na marhay sa samo.\nDangan isinuway kami kan warden sa ibang mga preso. Pasekretong sinabi samo kan sarong guwardiya: “Dai man anggot saindo an gobyerno. Duwa an dahilan kun ta’no ta yaon pa kamo digdi: Natatakot an gobyerno na gadanon kamo kan mga Young Pioneer, asin huling ihinuhulit nindo an manungod sa sarong maabot na giyera, natatakot an gobyerno na tibaad matakot asin magdurulag an mga suldados ninda sa giyerang iyan.”\nMga tugang na ginigiyahan paluwas pagkatapos kan pagbista sa sainda\nKan Oktubre 1984, uminatubang kami gabos sa korte. Gabos kami sinentensiyahan nin tigduruwang taon na pagkapreso. Arog kan dati, iiniba kami sa mga bakong Saksi. Pero ipinaisi kan warden sa gabos: “An mga Saksi ni Jehova dai nagsisigarilyo. Kaya kamong mga guwardiya, dai nindo sinda pag-isturbuhon tangani sanang maghagad nin sigarilyo o apudon sinda tanganing pakuanon nin baga para suluan an sigarilyo nindo. Mga lingkod sinda nin Diyos! An gabos na Saksi ni Jehova dapat na duwang beses pakakanon kada aldaw huling napreso sinda bakong huli sa krimen kundi huli sa pagtubod ninda sa Bibliya.”\nNakinabang pa kami sa ibang paagi huli sa pagkaigwa nin marahay na reputasyon. Pag banggi na o kaya mauran, an mga preso dai tinutugutan na maglakaw-lakaw. Pero kami tinutugutan na magluwas dawa anong oras na gusto mi. Aram ninda na dai kami madulag. Sa katunayan, kan an sarong guwardiya magkahilang mantang pigbabantayan kami sa kaumahan, inalsa mi siya pabalik sa presuhan tanganing mabulong. Aram kan mga opisyal sa presuhan na mapagkakatiwalaan kami. Kaya paagi sa pagpadanay mi nin marahay na paggawi, naugma kaming mahiling kun paano pinamuraway kan mga nambihag sa samo an pangaran ni Jehova.—1 Ped. 2:12. *\nNAGIN PABORABLE NA GIRARAY AN PANAHON\nKan Mayo 11, 1985, pinaluwas ako sa Dzaleka Prison. Ugmahon ako na makaibanan giraray an sakong pamilya! Nagpapasalamat kami ki Jehova sa pagtabang sa samo na mapagdanay an integridad mi sa masakiton na mga panahon na idto. Dapit sa panahon na idto, namatian mi an namatian ni apostol Pablo kan sabihon niya: ‘Mga tugang, habo mi na dai kamo makaaram dapit kan samong kasakitan na nangyari samo. Nahalian kami nin paglaom, minsan kan samong buhay. Iyo, nagkaigwa kami kan silot nin kagadanan sa samo man sana, tanganing dai kami manarig sa samo man sana, kundi sa Diyos na nagbabangon kan mga gadan, na nagligtas samo sa siring kadakulang kagadanan.’—2 Cor. 1:8-10.\nSi Brother Nsomba asin an saiyang agom na si Lidasi, sa atubangan nin sarong Kingdom Hall kan 2004\nIyo, may mga panahon na garo baga dai mi na kaya. Pero pirmi ming hinahagad ki Jehova na tawan kami nin kusog nin buot asin kadunungan tanganing mapagdanay mi an kapakumbabaan asin padagos ming mapamuraway an saiyang kahuruhalangkawing pangaran.\nBinendisyunan ni Jehova an paglilingkod mi sa saiya, sa paborable asin sa masakit na mga panahon. Ngunyan, naugma kaming marhay na mahiling an sangang opisina sa Lilongwe na natapos itugdok kan taon 2000, saka an labing 1,000 bagong Kingdom Hall na itinutugdok sa bilog na Malawi! Nakakapakusog na marhay sa espirituwal an mga bendisyon na ini hali ki Jehova, na para sa samo ni Lidasi garo pangaturugan sana! *\n^ par. 7 An mga brother na may menor de edad na mga aki dai na inaapudan na maglingkod bilang paraataman nin sirkito.\n^ par. 30 Para sa mga detalye manungod sa persekusyon sa Malawi, hilingon an 1999 Yearbook of Jehovah’s Witnesses, pahina 171-223.\n^ par. 34 Mantang pinepreparar an artikulong ini para ipublikar, nagadan si Brother Nsomba sa edad na 83.\nI-share I-share Mga Bendisyon “sa Paborableng Panahon Asin Masakit na Panahon”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Abril 2015\nI-share I-share AN TORRENGBANTAYAN—PAG-AADALAN NA EDISYON Abril 2015\nAn mga Bendisyon ni Jehova Labi Pa sa Gabos na Inaasahan Ko


An Bibliya Asin an Paglaom Para sa Puturo—Magkaigwa nin Katuyuhan sa Buhay, Magin Amigo an Diyos\nIMAHINARON na naglalakaw ka sa sarong dalan mantang banggihon na. Dawa ngani haloy nang nakasulnop an saldang, dai ka natatakot na mawara, huling igwa kang kapot na maliwanagon na flashlight. Pag itinutok mo iyan pababa, nahihiling mo nin malinaw an yaon sa mismong atubangan mo. Asin pag itinutok mo iyan sa inutan, naiilawan kaiyan sagkod sa harayo an aagihan mo huli sa makusugon na liwanag kaini.\nSa nagkapirang paagi, an Bibliya garo man flashlight. Arog kan napag-ulayan ta sa sinundan na mga artikulo, an Tataramon nin Diyos makakatabang sa sato na makayanan an yaon sa mismong atubangan ta—an mga problema sa aroaldaw na inaagihan ta gabos sa daing kasiguraduhan na kinaban na ini. Pero bako sana iyan an nagigibo kan Bibliya. Paagi kaiyan nagigin maliwanag an satong puturo, kaya nahihiling asin nasusundan ta an dalan na pasiring sa nagdadanay na kaugmahan asin pagkakontento. (Salmo 119:105) Paano?\nPag-ulayan ta an duwang paagi kun paano an Bibliya nagtatao sa sato nin praktikal na paglaom para sa puturo: 1 Tinatabangan kita kaiyan na magkaigwa nin katuyuhan sa buhay, asin 2 tinutukduan kita kaiyan kun paano ta magigin daing sagkod na amigo an satong Kaglalang.\n1 KATUYUHAN SA BUHAY\nAn Bibliya nagtatao nin masasarigan na sadol kun paano aatubangon an satong mga problema, pero urog pa iyan sa sarong librong giya kun paano magigibo an mga bagay sa sadiring paghihinguwa. Imbes na sabihan kitang magpokus sana sa personal mga problema, pigtutukduan kita kan Bibliya na isipon kun paano kita makakatabang sa pangangaipo kan iba. Kun gigibuhon ta iyan, saka lang magkakaigwa nin tunay na katuyuhan an satong buhay.\nKuanon tang halimbawa an prinsipyong ini kan Bibliya: “Igwang urog na kaugmahan sa pagtao kisa sa pag-ako.” (Gibo 20:35) May naiisip ka daw na tinabangan mo kaidto na may pangangaipo sa materyal? O tibaad itinao mo an saimong panahon paagi sa pagdangog sa saimong amigo mantang sinasabi niya an saiyang mga nasa buot? Dai ka daw nakamati nin pagkakontento sa pagtabang mong magin maugma an aldaw kan iba?\nManunumpungan ta an pinakadakulang kaugmahan kun nagtatao kita na dai nag-aasa nin ano man na karibay. An sarong awtor nagsabi: “Haros imposibleng magtao ka na dai mag-isip na dai makakua nin mas urog pa sa itinao mo—apuwera sana kun dai ka nag-iisip nin ano man na balos.” Pero, kun matao kita sa iba—lalo na duman sa mga dai iyan kayang balusan—talagang maako kita nin balos. Nakakatabang kita sa pangangaipo kan iba. Iyo, nakikipagtabangan kita sa satong Kaglalang, asin ibinibilang niyang nagpapautang kita sa saiya pag naggigibo kita nin siring na karahayan. (Talinhaga 19:17) Pinapahalagahan niyang marhay an ginigibo ta para sa mga nangangaipo, asin nanunuga siya na babayadan niya kita nin buhay na daing sagkod sa sarong paraisong daga—tunay na sarong magayunon na paglaom sa puturo!—Salmo 37:29; Lucas 14:12-14. *\nUrog sa gabos, itinutukdo sa sato kan Bibliya na manunumpungan ta an tunay na katuyuhan kan buhay paagi sa pagsamba sa tunay Diyos, si Jehova. An saiyang Tataramon nagsasabi sa sato na itao ta saiya an gabos na pag-umaw, onra, asin pagkuyog na maninigo sa saiya. (Parahulit 12:13; Kapahayagan 4:11) Paagi kaiyan, nagigibo ta an sarong bagay na nakakaugmang isip-isipon: May nagigibo kita na igwa nin positibong epekto sa satong Kaglalang. Sa katunayan, sinasadol niya kita: ‘Magpakadunong ka asin paugmaha an sakong puso.’ (Talinhaga 27:11) Isip-isipon ta—kun naggigibo kita nin madunong na mga desisyon basado sa mga prinsipyo na yaon sa Bibliya, nagtatao kita nin kaugmahan sa puso kan satong mamumuton na Ama sa langit. Taano? Huling nagmamakulog siya sa sato asin gusto niyang makinabang kita paagi sa pagsunod sa saiyang paggiya. (Isaias 48:17, 18) Tunay nanggad, may mas maurog pa daw sa katuyuhan kan satong buhay na sambahon an Soberano kan uniberso asin mamuhay sa paagi na nagtatao nin kaugmahan sa saiyang puso?\n2 PAGIGIN AMIGO KAN SATONG KAGLALANG\nTinutukduan man kita kan Bibliya na magin amigo ta an satong Kaglalang. “Rumani kamo sa Diyos,” an sabi kan Kasuratan, “asin marani siya sa saindo.” (Santiago 4:8) Kun minsan tibaad magduwa-duwa kita kun baga puwede talagang magin amigo ta an Diyos na makakamhan sa gabos. Alagad sinisigurado sa sato kan Bibliya na kun ‘hahanapon ta an Diyos, talagang manunumpungan ta siya,’ huling “bako man siyang harayo sa lambang saro sa sato.” (Gibo 17:27) An sadol kan Bibliya na kita magin amigo nin Diyos makakatabang na marhay para sa satong puturo. Sa paanong paagi?\nPag-isipan ini: Dawa ano pa an gibuhon ta, mayo sa sato an makakadulag sa ultimong kaiwal—an kagadanan. (1 Corinto 15:26) Minsan siring, an Diyos daing sagkod. Dai siya magagadan, asin gusto man niyang mabuhay nin daing sagkod an saiyang mga amigo. Paagi sa minasunod na simple alagad magayon na pananaram, ipinapahiling kan Bibliya kun ano an gusto ni Jehova na mangyari sa mga naghahanap saiya: ‘Lugod na mabuhay kamo sagkod lamang.’—Salmo 22:26.\nPaano ta magigin amigo nin daing sagkod an Diyos? Padagos na makanuod manungod saiya paagi sa pag-adal sa saiyang Tataramon, an Bibliya. (Juan 17:3; 2 Timoteo 3:16) Hagadon an saiyang tabang na masabutan an Kasuratan. Sinisigurado sa sato kan Bibliya na kun kita sinserong ‘padagos na mahagad nin kadunungan sa Diyos,’ itatao niya iyan sa sato. * (Santiago 1:5) Ultimo, hinguwahon na iaplikar an saimong mga nanudan, tanganing an Tataramon nin Diyos magin parehong ‘ilawan sa saimong bitis’ asin ‘liwanag sa saimong dalan’—ngunyan asin sagkod sa panahon na daing sagkod.—Salmo 119:105.\n^ par. 8 Para sa urog pang impormasyon manungod sa panuga nin Diyos na buhay na daing katapusan sa Paraiso, hilingon an kapitulo 3 kan librong Ano Man Nanggad an Itinotokdo kan Biblia? na ipinublikar kan Mga Saksi ni Jehova.\n^ par. 13 Nag-aalok an Mga Saksi ni Jehova nin libreng pag-adal sa Bibliya na makakatabang sa saimo na mas urog pang masabutan an Kasuratan. Tanganing maaraman kun paano ini ginigibo, hilingon tabi an videong Paano Ginigibo an Pag-adal sa Bibliya? sa www.jw.org/bcl. (Hanapon sa PUBLIKASYON > VIDEO)\nAn Diyos daing sagkod, asin gusto man niyang mabuhay nin daing sagkod an saiyang mga amigo\nPaano Makakatabang Sako an Bibliya?\nMay mahalagang marhay na giya an suanoy na librong ini.


Mag-ingat sa mga Siod kan Diablo! — Watchtower ONLINE NA LIBRARYA\nw12 8/15 p. 20-24\nSIGBOHON AN KALAYO NIN DAING KONTROL NA PAGTARAM\nDULAGAN AN SIOD NIN TAKOT ASIN PANGGIGIPIT\nLIKAYAN AN SILO NA BIYONG NAKAKAPANGLUYA—AN LABI-LABING PAKAMATE NIN KASALAN\nBAKO KITANG IGNORANTE SA MGA PAKANA NI SATANAS\n‘Humale sa siod kan Diablo.’—2 TIM. 2:26.\nAnong pagsiyasat sa sadiri an kaipuhan kun may tendensia kang magin labi-labi kamapagkritika sa iba?\nSa halimbawa ni Pilato asin ni Pedro, ano an manonodan mo manongod sa dai pagpadaog sa takot asin panggigipit?\nPaano mo malilikayan an labi-labing pakamate nin kasalan?\n1, 2. Anong mga siod kan Diablo an pag-oolayan niato sa artikulong ini?\nTUSONG sinusubaybayan kan Diablo an mga lingkod ni Jehova. An katuyohan nia bako man talagang gadanon sinda, siring sa sarong paraayam na ginagadan an hayop na nabiktima nia. Imbes, an pangenot na katuyohan kan Diablo iyo na dakopon na buhay an saiyang biktima asin ipagibo digdi an gusto nia.—Basahon an 2 Timoteo 2:24-26.\n2 Tanganing madakop na buhay an biktima, an paraayam puedeng gumamit nin sarong klase nin siod. Puede niang probaran na paluwason an hayop sa tagoan kaini tanganing madakop nia ini nin pansiod. O puede siang gumamit nin nakatagong silo na igwa nin mekanismo sa pagdakop tanganing mataraka an hayop. Naggagamit nin kaagid na mga siod an Diablo tanganing dakopon na buhay an mga lingkod nin Dios. Totokaron sa artikulong ini kun paano kita makakapagmaan sa tolong silo na mapanggana nang nagamit kan Diablo sa pagdakop nin mga lingkod nin Dios. An mga ini an (1) daing kontrol na pagtaram, (2) takot asin panggigipit, asin (3) labi-labing pakamate nin kasalan. Totokaron sa sunod na artikulo an duwa pang silo, o siod, ni Satanas.\n3, 4. Ano an puedeng magin resulta kun dai niato kokontrolon an satong dila? Magtao nin halimbawa.\n3 Tanganing paluwason an mga hayop sa tagoan kaini, tibaad suloon nin paraayam an sarong parte kan lugar na may mga tinanom, dangan dadakopon an mga hayop mantang nagpoprobar an mga ini na dumulag. Sa piguratibong paagi, gusto kan Diablo na suloon an Kristianong kongregasyon. Kun sia magin mapanggana, mapapahale nia an mga miembro kaiyan sa ligtas na lugar na iyan tanganing madakop nia. Paano posible na dawa dai niato aram nakikipagtabangan na palan kita sa saiya asin huli kaiyan kita masiod nia?\n4 Sinabi kan disipulong si Santiago na an dila kaagid nin kalayo. (Basahon an Santiago 3:6-8.) Kun dai niato kokontrolon an satong dila, puede kitang pagponan nin piguratibong kasulo sa kongregasyon. Paano ini puedeng mangyari? Konsideraron an minasunod na eksena: Sa sarong pagtiripon kan kongregasyon, ipinaisi na an sarong sister ninombrahan na regular payunir. Pagkatapos kan pagtiripon, pinag-olayan nin duwang sister an paising ini. An saro nagpahayag nin kagayagayahan asin marahay na kamawotan para sa bagong payunir. Kinuestion kan saro pa an motibo kan payunir asin ipinarisa na gusto sana kaining magin prominente sa kongregasyon. Siisay sa duwang sister an gusto mong magin amiga? Bakong depisil na maaraman kun siisay sa sainda an mas posibleng marhay na magin dahelan nin kasulo sa kongregasyon paagi sa saiyang pagtaram.\n5. Tanganing masigbo an kalayo nin daing kontrol na pagtaram, anong pagsiyasat sa sadiri an dapat niatong gibohon?\n5 Paano niato masisigbo an kalayo nin daing kontrol na pagtaram? Si Jesus nagsabi: ‘Sa kapanoan nin puso nagtataram an ngoso.’ (Mat. 12:34) Kaya, an enot na lakdang iyo na siyasaton an satong puso. Linilikayan daw niato an negatibong mga saboot na nagpapalaad nin nakakadanyar na pagtaram? Halimbawa, kun maaraman niato na an sarong brother naghihingoang makaabot nin pribilehio nin paglilingkod, kita daw dai nag-aalangan na maniwalang dalisay an motibo nia, o nag-iisip kitang sadiri sanang intereses an nagpahiro sa saiya? Kun igwa kita nin tendensiang magin negatibo, marahay na girumdomon na kinuestion kan Diablo an motibo kan maimbod na lingkod nin Dios na si Job. (Job 1:9-11) Imbes na magin mapagduda sa satong tugang, marahay na aramon niato kun taano ta kinikritika niato sia. Igwa daw talaga kita nin marahay na dahelan na magin siring kaiyan? O naolakitan na daw an satong puso kan bakong mamomoton na kaisipan na lakop na marhay sa huring mga aldaw na ini?—2 Tim. 3:1-4.\n6, 7. (a) Ano an nagkapirang dahelan kun taano ta tibaad kinikritika niato an iba? (b) Ano an maninigo na magin reaksion niato kun kita piglalait?\n6 Isip-isipa an nagkapirang dahelan kun taano ta tibaad kinikritika niato an iba. An saro iyo na tibaad mawot niatong mas marisa nin iba an satong mga nagibo. Garo man sana pinoprobaran niatong ipahiling na mas halangkaw kita paagi sa pagmenos sa iba. O tibaad pinoprobaran niatong takopan an dai niato pakagibo nin positibong aksion. Baga man kapalangkawan, pagkauri, o kakulangan nin kompiansa sa sadiri an nagpapahiro sa sato, nakakadanyar an resulta.\n7 Tibaad sa hiling niato rasonable sana an pagkritika niato sa saro. Tibaad nagin biktima kita kan saiyang daing kontrol na pagtaram. Kun iyan an nangyari sa saindo, bakong solusyon an pagbalos. Orog sana kaiyan na papalaadon an kalayo asin kaoyon iyan kan kabotan kan Diablo, bako nin Dios. (2 Tim. 2:26) Marahay na arogon niato si Jesus sa bagay na ini. Kan sia piglalait o pig-oolog-olog, sia ‘dai nagbalos na mag-olog-olog.’ Imbes, saiyang ipinagkatiwala o ‘idinolot an saiyang buhay sa naghohokom nin matanos.’ (1 Ped. 2:21-23) May kompiansa si Jesus na aasikasohon ni Jehova an mga bagay-bagay segun sa Saiyang paagi asin itinalaan na panahon. Dapat na arog man kaiyan an pagtitiwala niato sa Dios. Kun ginagamit niato an satong pagtaram tanganing makapaomay, nagtatabang kita na mapagdanay an ‘[bogkos] nin katoninongan’ sa satong kongregasyon.—Basahon an Efeso 4:1-3.\n8, 9. Taano ta kinondenar ni Pilato si Jesus na gadanon?\n8 An hayop na nasiod dai na makahirong marhay. Kaagid kaiyan, an tawong nagpapadaog sa takot asin panggigipit mayo na nin lubos na kontrol sa saiyang buhay. (Basahon an Talinhaga 29:25.) Pag-olayan niato an halimbawa nin duwang magkalaen na marhay na lalaki na nagpadaog sa panggigipit asin takot dangan aramon niato kun ano an manonodan ta sa eksperyensia ninda.\n9 Aram kan Romanong Gobernador na si Poncio Pilato na daing sala si Jesus asin minalataw na habo niang kolgan ini. Sa katunayan, sinabi ni Pilato na si Jesus ‘dai nin ano man na [maninigo sa] kagadanan.’ Minsan siring, kinondenar sia ni Pilato na gadanon. Taano? Huling nagpadaog si Pilato sa panggigipit kan mga nagsururog. (Luc. 23:15, 21-25) “Kun butasan mo [an tawong] ini, bako kang katood ni Cesar,” an kurahaw kan mga paratumang, sa siring ginipit ninda sia tanganing masunod an saindang gusto. (Juan 19:12) Tibaad natakot si Pilato na mawawara sa saiya an posisyon nia—o posibleng an buhay nia—kun makampi sia ki Cristo. Kaya pinabayaan niang gamiton sia tanganing mangyari an gusto kan Diablo.\n10. Ano an nagtulod ki Pedro na negaran si Cristo?\n10 Si apostol Pedro saro sa pinakadayupot na kairiba ni Jesus. Hayagan niang sinabi na si Jesus an Mesiyas. (Mat. 16:16) Nagdanay na maimbod si Pedro kan an ibang mga disipulo dai nasabotan an kahulogan kan sinabi ni Jesus asin binayaan Sia. (Juan 6:66-69) Asin kan mag-abot an mga kaiwal tanganing arestaron si Jesus, naggamit si Pedro nin espada tanganing idepensa an saiyang Kagurangnan. (Juan 18:10, 11) Minsan siring, kan huri, nagpadaog si Pedro sa takot asin nagnegar pa ngani na midbid nia si Jesu-Cristo. Sa halipot na panahon, an apostol nasiod nin takot sa tawo asin nakapugol ini sa saiya na humirong may kosog nin boot.—Mat. 26:74, 75.\n11. Anong negatibong mga impluwensia an tibaad kaipuhan niatong labanan?\n11 Bilang mga Kristiano, kaipuhan niatong labanan an panggigipit na gumibo nin mga bagay na ikinakaanggot nin Dios. Tibaad probaran nin mga among o nin iba na piriton kitang magin madaya o tibaad hingoahon nindang tentaran kita na gumibo nin seksuwal na imoralidad. Puedeng mapaatubang an mga estudyante sa kairiba na nagpoprobar na gipiton sindang magdaya sa mga exam, maghiling nin pornograpiya, magsigarilyo, magdroga, mag-abuso sa inomon na de alkohol, o gumibo nin salang paggawe sa sekso. Kaya, ano an makakatabang sa sato na dulagan an siod nin takot asin nin panggigipit na gibohon an ikinakaanggot ni Jehova?\n12. Anong mga leksion an manonodan niato ki Pilato asin Pedro?\n12 Aramon niato kun ano an satong manonodan sa halimbawa ni Pilato asin Pedro. Dikit sana an aram ni Pilato manongod ki Cristo. Sa ibong kaiyan, aram nia na si Jesus daing sala asin bakong ordinaryong tawo sana. Pero si Pilato mayo nin kapakumbabaan asin pagkamoot sa tunay na Dios. Madali sana siang nadakop na buhay kan Diablo. Si Pedro igwa nin tamang kaaraman sagkod pagkamoot sa Dios. Pero, may beses na sia nagkulang nin kababaan nin boot, natakot, asin nagpadaog sa panggigipit. Bago arestaron si Jesus, ipinaghambog ni Pedro: “Minsan an gabos magkasiringkog, alagad ako dai.” (Mar. 14:29) Mas nagin andam kutana an apostol sa maabot na mga pagbalo kun inarog nia an kaisipan kan salmista na nagsarig sa Dios asin nag-awit: ‘Si Jehova uya sa sakuya; dai ako matatakot kun ano an maginibo sa sako nin tawo.’ (Sal. 118:6) Kan huring banggi kan buhay Nia digdi sa daga, iiniba ni Jesus si Pedro asin an duwa pang apostol sa ereenotan pa sa laog kan hardin nin Getsemane. Minsan siring, imbes na magdanay na puka, si Pedro asin an kairiba nia napatorog. Pinukaw sinda ni Jesus asin sinabihan: ‘Magpuka kamo asin mamibi, tanganing dai makalaog sa sugot.’ (Mar. 14:38) Alagad napatorog giraray si Pedro asin paghaloyhaloy nagpadaog sa takot asin panggigipit.\n13. Paano niato malalabanan an panggigipit na gumibo nin sala?\n13 An halimbawa ni Pilato asin Pedro makakatokdo sa sato nin saro pang mahalagang marhay na leksion: Tanganing mapangganang malabanan an panggigipit, kaipuhan niato an tamang kaaraman, kapakumbabaan, kababaan nin boot, pagkamoot sa Dios, asin takot ki Jehova, bako sa mga tawo. Kun an satong pagtubod nakabasar sa tamang kaaraman, ipapakipag-olay niato an satong mga tinutubod nin may kosog nin boot asin karigonan. Matatabangan kita kaini na labanan an panggigipit asin daogon an takot sa tawo. Siempre, dai dapat na sumobra an pagtitiwala niato sa sadiri tang kosog. Imbes, maninigo na mapakumbaba tang midbidon na kaipuhan niato an kapangyarihan nin Dios tanganing malabanan an panggigipit. Kaipuhan niatong mamibi na tawan kita ni Jehova kan espiritu nia, asin an pagkamoot sa saiya dapat na magpahiro sa sato na suportaran an saiyang ngaran asin mga pamantayan. Dugang pa, kaipuhan niatong mag-andam para sa panggigipit bago kita mapaatubang sa pagbalo. Halimbawa, an patienot na pag-andam na may kaibang pamibi makakatabang sa satong mga aki na maaraman an dapat na gibohon kun an kairiba ninda nagpoprobar na tentaran sindang gumibo nin sala.—2 Cor. 13:7.*\n14. Mapadapit sa satong nakaaging mga sala, ano an gusto kan Diablo na isipon niato?\n14 Kun beses an litag sa hayop igwa nin magabat na troso o gapo na nakabitay sa ibabaw kan lugar na parateng inaagihan kan bibiktimahon. Matatamaan kan daing kaaram-aram na hayop an nakatagong alambre o pisi, na mapabagsak kan troso o gapo sa biktima tanganing biyong paluyahon ini. An labi-labing pakamate nin kasalan puedeng iagid sa magabat na pasan na iyan na biyong nakakapangluya. Kun iniisip niato an nakaaging sala, puedeng mamatean niato na kita “naroronot nin makuri” o biyong pinangluluyahan. (Basahon an Salmo 38:3-5, 8.) Gusto ni Satanas na isipon niato na dai na kita puedeng kaherakan ni Jehova asin dai niato kayang aboton an Saiyang mga kahagadan.\n15, 16. Paano mo malilikayan an silo na magpadaog sa labi-labing pakamate nin kasalan?\n15 Paano mo malilikayan an silong ini na biyong nakakapangluya? Kun nakagibo ka nin magabat na kasalan, humiro na ngonyan tanganing ikabalik an pakikikatood mo ki Jehova. Makipag-olay sa mga elder, asin hagadon an tabang ninda. (Sant. 5:14-16) Gibohon an makakaya mo tanganing itanos an sala. (2 Cor. 7:11) Kun ika dinisiplina, dai mangluya an boot. An disiplina seguradong tanda na namomotan ka ni Jehova. (Heb. 12:6) Magin determinadong dai na otrohon an mga bagay na suminagkod sa pagkakasala, asin humiro kaoyon kan desisyon na iyan. Pagkatapos mong magsolsol asin magbakle, magtubod na talagang matatakopan kan atang na pantubos ni Jesu-Cristo an saimong mga sala.—1 Juan 4:9, 14.\n16 An nagkapirang indibiduwal padagos na nakokonsensia sa mga kasalan ninda na sa katunayan napatawad na. Kun arog kaiyan an namamatean mo, girumdomon na pinatawad ni Jehova si Pedro asin an iba pang apostol dawa binayaan ninda an Saiyang namomotan na Aki sa oras na orog na kaipuhan sinda ni Jesus. Pinatawad ni Jehova an lalaking itiniwalag sa kongregasyon sa Corinto huli sa iskandalosong imoralidad alagad kan huri nagsolsol. (1 Cor. 5:1-5; 2 Cor. 2:6-8) May mga nagkasala nin magabat na sinasambit sa Tataramon nin Dios alagad nagsolsol asin pinatawad nin Dios.—2 Cron. 33:2, 10-13; 1 Cor. 6:9-11.\n17. Ano an magigibo sa sato kan pantubos?\n17 Papatawadon asin lilingawan ni Jehova an nakaagi mong mga sala kun tunay kang nagsosolsol saka inaako an saiyang pagkaherak. Nungkang isipon na dai matatakopan kan atang na pantubos ni Jesus an saimong mga kasalan. Sa pag-isip nin arog kaiyan, mabibiktima ka nin saro sa mga siod ni Satanas. Sa ibong kan gusto kan Diablo na paniwalaan mo, puedeng matakopan kan pantubos an mga kasalan kan gabos na nagkasala asin nagsolsol. (Tal. 24:16) An pagtubod sa pantubos makakapagian sa pasan mo na labi-labing pakamate nin kasalan asin makakatao sa saimo nin kosog na paglingkodan an Dios sa bilog mong puso, isip, asin kalag.—Mat. 22:37.\n18. Paano niato malilikayan an mga siod kan Diablo?\n18 Mayong pakiaram si Satanas kun arin na silo an makakasiod sa sato, basta madakop nia kita. Huling bako kitang ignorante sa mga pakana ni Satanas, puede niatong malikayan na masaroan kan Diablo. (2 Cor. 2:10, 11) Dai kita madadakop sa saiyang mga siod, o silo, kun namimibi kita para sa kadonongan na atubangon an mga pagbalo. ‘Kun igwa sa saindo nin nagkukulang nin kadonongan,’ an surat ni Santiago, “humagad sia sa Dios, na nagtatao sa gabos nin nagsosopay asin dai nagsasayuma; asin iyan itatao sa saiya.” (Sant. 1:5) Kaipuhan niatong humiro kaoyon kan satong mga pamibi paagi sa regular na personal na pag-adal asin pag-aplikar kan Tataramon nin Dios. An mga pantabang sa pag-adal sa Biblia na itinatao kan grupong maimbod asin mapagmansay na oripon nagtatao nin liwanag dapit sa mga silo na ginagamit kan Diablo asin nagtatabang sa sato na malikayan iyan.\n19, 20. Taano ta maninigo niatong ikaongis an maraot?\n19 Pinapatalubo sa sato kan pamibi asin pag-adal sa Biblia an pagkamoot sa kun ano an marahay. Alagad mahalaga man na pataluboon niato an pagkaongis sa maraot. (Sal. 97:10) An paghorophorop sa magigin resulta nin makasadiring mga kamawotan makakatabang sa sato na malikayan iyan. (Sant. 1:14, 15) Kun manodan niatong ikaongis an maraot asin tunay na mamotan an marahay, an paon na ibinubugtak ni Satanas sa mga silo nia ikakabalde niato; dai kita maaakit kaiyan.\n20 Ipinagpapasalamat nanggad niato na tinatabangan kita nin Dios tanganing dai kita masaroan ni Satanas! Paagi sa Saiyang espiritu, Tataramon, asin organisasyon, iliniligtas kita ni Jehova “sa [saro na] maraot.” (Mat. 6:13) Sa sunod na artikulo, manonodan niato kun paano malilikayan an duwa pang silo na nahiling kan Diablo na epektibo tanganing madakop nin buhay an mga lingkod nin Dios.\nMarahay na ipakipag-olay kan mga magurang sa saindang mga aki an “Peer-Pressure Planner” na nasa librong Questions Young People Ask—Answers That Work, Volume 2, pahina 132-133. An impormasyon na ini puedeng gamiton sa banggi nin Pampamilyang Pagsamba.\nAn daing kontrol na pagtaram puedeng gikanan nin mga problemang makakasulo sa kongregasyon\nPuede mong haleon an pagabat na labi-labing pakamate nin kasalan


Home / Camarines Sur / News / 3 bangkay kan mga parasisira, nakua sa Tinambac, Camarines Sur\n3 bangkay kan mga parasisira, nakua sa Tinambac, Camarines Sur\nBicol Standard Newspaper Tuesday, January 16, 2018 Camarines Sur, News\nTINAMBAC, CSur - Nalalapa na kan makua kan mga personahe kan philippine coastguard – pcg tinambac an 3 bangkay kan mga parasisirang kairiba sa F/B Jerusalem na narautan asin luminubog sa kadagatang sakop kan Brgy Agay-ayan, Banwaan kan Tinambac, Camarines Sur.\nSa intrivista kay Mrs. Marion A. Ramirez, MDRRM Officer kan nasabing banwaan, binisto an mga parasisira na sinda Delio Villen Andaya, 37 anyos, Junel Alfon Andaya, 18 anyos, asin Eduardo Coronacion, 61 anyos, entering mga taga Panganiban, Camarines Norte.\nNakua an mga ini sa hiwa hiwalay na lugar kan baybayong parte kan nasabing barangay kasuudma, Enero 15, 2018, bandang alas 9:30 nin pagka aga.\nSa istorya ni Ramirez, Enero 10 kan naglawod an F/B Jerusalem sakay an 11 na mga crew alagad petsa 11 kan maglubog ini dara kan raot nin kondisyon kan kadagatan sa parte kan Tinambac.\nNakalangoy pasiring sa gilid an 8, alagad dae sinwerte an tulo.\nSa kabilugan, 12 gabos na mga parasisira sa nasabing banwaan.\nDuwa digdi an mga taga Pandan, Catanduanes, na nakauli na kasuudma, asin duwa pa na taga Mercedez, Cam Norte, na nakauli naman kan nakalihis na Enero 12. (Vince Villar)\n3 bangkay kan mga parasisira, nakua sa Tinambac, Camarines Sur Reviewed by Bicol Standard Newspaper on Tuesday, January 16, 2018 Rating: 5


Dakul an nagkabirigla kan mag-anunciar si Senador Bong Go na ipigsibog niya na an saiyang kandidatura pagka presidente kan Pilipinas.\nHabo daa kaya kan saiyang pamilya na magdalagan siya para pamayo kan nasyon saka habo niyang tawan nin magabat na problema an saiyang among na si Presidente Rodrigo Duterte mantag an aki kan Presidente na si Mayora Sara Duterte- Carpio kan Davao City iyo an kandidata para vice-presidente kan saiyang kalaban kuta na si dating Senador Bongbong Marcos.\nMaski an publiko nasasakitan pag-intindi kan kamurugtakan na si Sen Bong Go na pinakadukot sa Presidente poon kan siya Mayor pa sa Davao sagkod ngonyan na Presidente na si Digong na magkasuruwayan sinda sa nagdadangadang na eleksyon.\nMay huring-huding kaya na sa sobrang kusog kan senador sa Presidente kan Pilipinas, pati an saiyang pamilya magpoon ki Mayora Sara asin ibang mga tugang kaini dai basta makadulok sa Presidente na dai ma-agui ki Bong Go. Kan i-anunciar na si Senador Go na ma presidente inibanan pa kan Presidente pagfile kan certificate of candidacy sa COMELEC orog na nagrabe an family feud.\nDai na kuta na makandidato si Mayora pagka-presidente huli kan pangyayari napiritan siyang magplantiar guiraray kan saiyang kandidatura bilang bise ni Bongbong Marcos.\nAn paghuna kan iba an pagkandidato pagka-presidente ni Bong Go pasiguro lang kan hepe ejecutivo ta tibaad man nanggad idescalificar si BBM bilang kandidato pagka presidente huli sa problemang dai pagplantiar nin income tax kan aki kaidtong depuntong Ferdinand Marcos Sr.\nPagmati ko nagka-igwa man guiraray pag-urulay an miyembros kan pamilya Duterte pati ni Bongbong Marcos nganing masursi an dakulang problema.\nNaguiguiromduman ko kan taon 2015 kan nagpa-plano pa lang magdalagan si Digong para Presidente nadangog ko an pangaran na Bong Go sa ngimot ni Usec. Marvel Clavecilla na maski ngani an dating judge kaklase, brod sa frat asin padihon ni Digong pero pigkaka-ulay niya ngona si Bong Go, an executive assistance ni PRRD kadto tanganing ma haman an mga plano para sa Bikol kan panahon na idto.\nSi ultimong pagpa Naga asin pagpa Legazpi ni Digong antes mag eleksyon kan 2016 an pigkaka-ulay ni Clavecilla asin ni Dante Jeminez kaidto iyo na si Bong Go.\nPoderoso talaga asin dukot na marhay sa Presidente kaya kun siisay man an may plano magdulok ki Digong mag bonggo ngona ki Bong Go.\nKan Presidente na si Duterte si Bong Go man guiraray an nagseserveng prentera kan bagong Presidente. Pero naheling ko si mga heganteng billboards sa Naga asin sa Camarines Sur na yaon an pangaran asin lalawgon ni Bong Go, pigkuruanan ki nin retrato asin pig post ko sa facebook.\nPig-arangutan ako kan ibang taga media ta tano daa pig popost ko idto apesar na an mga billboards para ki Bong Go.\nNgalas ako ta an mga taga media dating kakampi sa kampo ni Pinoy Aquino. Dai na pati ako pigtitino kan si dati kong mga amigo.\nKan an executive assistant kan Presidente magkandidato para senador kan 2019, ako an saro sa mga nagenot na magkampanya para saiya, no money involved, sa pagtubod na kaipuhan kan Presidenteng may political will an loyalista sa laog kan senado tanganing maguibo an saiyang mga kaisipan arog kan charter change, federalismo, padagos na pagsugpo kan droga asin kurapsyon asin pagreporma kan burukrasya kan gobyerno.\nMala ta nangana an mga piling disipolos ni Digong---Go, Bato asin Tolentino. Dakul na mga programa si Duterte an dai nangyari sagkod ngonyan ta pigbonggo kan ibang mga senadores arog na Drilon, Hontiveros, Villanueva, Pangilinan asin Gordon.\nBako nang kandidato si Bong Go para presidente pero senador man guiraray siya sa 2022. Si Presidente Duterte ma senador man garo pati magana baka magtopnotcher pa asin maguin presidente kan senado susog sa plano.\nSi Senador Bong Go super alalay man guiraray kan susunod na senate president. An sarong executive assistant na may abilidad asin leldtad na arog ki Bong Go kaipuhan asin nadadapat sa sarong nasyon na sobra an demokrasya siring kan Pilipinas.


Home / Bicol / Bicol News / Camarines Sur / News / pili / Pili SB, isusumbong si DE Roces ki DPWH Sec Villar\nPili SB, isusumbong si DE Roces ki DPWH Sec Villar\nBicol Standard Newspaper Sunday, August 06, 2017 Bicol, Bicol News, Camarines Sur, News, pili\nNAGA CITY (BICOL STANDARD) “Maray kuta kun dai na man ipadara sa Manila an resolution kan Sangguniang Bayan kan Pili, dapit sa ampaw nap aka gibo kan tulan sa San Jose Bridge, ta pig reremedyohan na man ini”.\nIni an sabi ni District Engineer Rebecca Roces, sa intrevista kan BICOL STANDARD kan Viernes.\nSabin i DE Roces naghagad siya nin tabang hale sa mga technical personnel hale sa DPWH Regional Office na inspectionon na maray an tulay --- sa ibaba asin sa irarom, para ma-cienrto asin maaraman kun ano an diferencia.\nAn mga tawohan kan DPWH Regional Office No 5 nag gibo na suboot kan saindang pag inspection asin pighahalat n asana an saindang recomendasyon.\nMientrastanto, naninindogan an district engineer na binantayan talaga ni Project Engineer Cesar Moral Jr., an bilog na patrabaho kaya sinda nag ngalas kun nata ta nag –rogrog tulos an dakul na parte kan tulay na ipina trabaho kan NFH Construction.\nSa lado kan Sangguniang Bayan kan Pili, desidido na an saindang grupo na darahon ngonian na semaha sa lamesa ni DPWH Sec Mark Villar an saindang reklamo, pakatapos na sinda suboot --- madisganar sa contratista nang patrabaho kan tulay asin sa officinal kan DPWH, na dai nag cooperar sa saindang mga request nin kapaliwanagan.\nKabale sa mga options kan Sangguniang Bayan kan Pili iyo an hagadon ki Sec Villar na haleon sa pwesto si Roces bilang district engineer digdi.\nDapit sa bagay na ini, sinabi ni DE Roces na mahalat man sana siya kan masunon na mga mangyayari.\nKun may mag-abot suboot nin order na riribayan siya, mayo man suboot siyang magigibo kayan.\nPili SB, isusumbong si DE Roces ki DPWH Sec Villar Reviewed by Bicol Standard Newspaper on Sunday, August 06, 2017 Rating: 5


Home / Camarines Sur / Education / Naga City / News / School / Duwang 4 na eskalon na edificio sa Cam High, haman na\nDuwang 4 na eskalon na edificio sa Cam High, haman na\nBicol Standard Newspaper Friday, July 05, 2019 Camarines Sur, Education, Naga City, News, School\nNAGA CITY (Bicol Standard) -- Sinabat nin grabeng kaogmahan kan labing limang ribo na estudiante sa junior high school sa Camarines Sur National High School sa Ciudad nin Naga kan formal nang bukasan an duwang apat na eskalon na edificio, na para sa sainda.\nSabi ni Sulpicio Alferez, an Princial kan nasambit na eskwelahan, dakulang tabang sa saindang mga estudiante, asin sa mga para tukdo an bagong mga classrooms na magiging comfortable na an saindang pag adal.\nSiring man, mayao na sindang problema sa pag buru-balyo nin schedule kan saindang clase, nin huli ta kan dati, kulang an saindang cuarto na pig lalaogan.\nBase sa informasyon na guikan DPWH District Engineer's Office, nagkaigwa na nin ultimong pag inspection kan mga bagong edificio, asin naaraman na pwede na ining magamit.\nMaroromdoman na kan magbukas an clase kan Hunyo 3, ngonian na school year, 2019-2020, dai tulos nagamit an mga bagong edificio ta pig tatapos pa ini na hamanon kan contratista.\nDuwang 4 na eskalon na edificio sa Cam High, haman na Reviewed by Bicol Standard Newspaper on Friday, July 05, 2019 Rating: 5


Iyonisasyon - Wikipedia\nAn iyonisasyon (Ingles: ionization o ionisation) iyo an proseso kun sain an atomo o molekula iyo nakakaguno nin negatibo o positibong karga sa paagi nin pag-ako o pagkawara nin mge elektron, sagkod iyo harus kaiba kan sarong pagbabagong kimikal. An minaluwas na kargadong elektrikal na atomo o molekula iyo an inaapod na iyono.\nAn mga enerhiyang iyonisasyon kan mga neutral na elemento (sagkod an prediksyon lagpas sa 104)\nAn iyonisasyon pwedeng magresulta hale sa pagkawara nin elektron pagkatapos kan kolisyon sa mga sub-atomikong partikulo, kolisyon sa iba pang mga atomo, molekula asin iyono, o sa paagi nin interaksyon sa elektromagnetikong radiasyon. An heterolitikong sugpong pagsuway asin an heterolitikong substitusyong reaksyon iyo pwedeng magresulta sa pormasyon kan iyonong pares. An iyonisasyon iyo pwedeng mangyari sa paagi nin radyoaktibong pagkalapa sa paagi nin panlaog na pagliwat na proseso, kun sain an aktibong nukleyus iyo binabalyo an saiyang enerhiya sa saro sa panlaog na elektron na minakawsa saiya na mahali.\nAn urualdaw na halimbawa kan gas na iyonisasyon iyo arug kan sa laog kan "fluorescent lamp" o iba pang mga "electrical discharge lamps". Nagagamit man ini sa radiasyong detektor arug kan Geiger-Müller counter o an iyonisasyong kamara. An prosesong iyonisasyon iyo mahiwas na nagagamit sa mga baryenteng kagamitan sa pundamental na siyensya (e.g. masang ispektrometriya) sagkod sa industriya (e.g., terapiyang radiasyon).\nKinua sa "https://bcl.wikipedia.org/w/index.php?title=Iyonisasyon&oldid=204740"\nLast edited on 23 Abril 2021, at 09:49\nHuring binago an pahinang ini kaitong 23 Abril 2021, alas 09:49.


1NEPHI TSAPTER 4 continued...\n26 Asin siya, sa paghuna na ako nagpapanungod sa mga tugang nin Simbahan, asin ta ako an tunay na si Laban na sakuya nang ginadan, kaya suminunod siya sa sakuya.\n27 Asin siya nagpaparataram sakuya sa kadakul na beses tungkol sa mga gurangan kan mga Judio, habang ako naglalakaw pasiring sa sakuyang mga tugang, na yaraon sa luwan kan pader.\n28 Asin nangyari na kan mahiling ako ni Laman grabeng gayo an saiyang pagkatakot, asin si Lemuel man asin si Sam. Asin nagdurulag sinda parayo sakuya; ta naghuna sinda na ako naman nanggad si Laban, asin ginadan na niya ako asin gusto man sindang barawian nin mga buhay.\n29 Asin nangyari na inarapud ko sinda, asin nadangog ninda ako; kaya dae ninda ipinadagos an pagdulag sa atubangan kan presensiya ko.\n30 Asin nangyari na kan an katiwala ni Laban nahiling an sakuyang mga tugang nangubog-kubog siya, asin madulag na kuta na gikan sa atubangan ko asin pagbalik pasiring sa siyudad nin Jerusalem.\n31 Asin ngonian, ako, si Nephi, bilang sarong tawo na dakulaon an panghawakon, asin man nakaresibe nin pambihirang kusog gikan sa Kagurangnan, bigla kong kinaputan an katiwala ni Laban; asin pinugulan ko siya, na tanganing dae siya makadulag.\n32 Asin nangyari na ako nakipag-olay saiya, na kun siya magdangog sa mga tataramon ko, habang buhay an Kagurangnan, asin nabubuhay ako, ta kun dangogon niya an sakong sasabihon, papabayaan mi siyang mabuhay.\n33 Asin ako nagsabi sa saiya, na may sinumpaan, na dae siya dapat na matakot; na siya man magin sarong libreng tawo na arog samuya kun siya mag-iba samuya sa lugar nin kaparangan.\n34 Asin ako nagtaram saiya, na nagsasabi: Siniseguro mi na an Kagurangnan nagsusugo samuya na gibohon an bagay na ini; asin dapat baya na kami dae magin mahigos sa pagsunod sa mga kasugoan nin Kagurangnan? Kun iyo ini, kun ika mag-iba duman sa kaparangan na kairiba kan sakong ama ika igwang lugar sa kairibahan mi.\n35 Asin nangyari na si Zoram nagka-igwa nin kusog nin buot sa mga tataramon na sakong sinabi. Ngonian, si Zoram iyo an pangaran nin surugoon; asin siya nagpromisa na maiba sa kaparangan sa sakuyang ama. Iyo, siya man nagsumpa sa atubangan niamo na siya magigin kaiba mi na magpoon sa panahon na idto.\n36 Ngonian samuyang pigmamawot na siya samuya nang makakaiba sa katuyuhan, na tanganing dae na maaraman pa kan mga Judio an tungkol sa samuyang paghale paduman sa kaparangan, ta baka na kami ralamagon asin garadanon.\n37 Asin nangyari na si Zoram nagsumpa samuya, kaya an samuyang mga takot nawara na mapanungod sa saiya.\n38 Asin nangyari na samuya nang dara-dara an laminang bronse asin an katiwala ni Laban, asin nagharale pasiring sa kaparangan, asin nagpaduman sa tolda kan samuyang ama.\n# posted by Unknown @ 4/03/2004 06:40:00 PM


Tukduan an mga Aki na Girumdumon an Diyos Asin an Saiyang Aki\nHALIMBAWA may nagtao saimo nin marahayon na regalo. Ano daw an mamamatean mo?— Basta ka sana daw mapasalamat dangan biyo mo nang lilingawan an nagtao kaiyan sa saimo? O gigirumdomon mo daw sia asin an ginibo nia para sa saimo?—\nSi Jehova Dios may itinao sa sato na marahayon na regalo. Isinugo nia an saiyang Aki digdi sa daga tanganing magadan para sa sato. Aram mo daw kun taano ta kaipuhan na si Jesus magadan para sa sato?— Ini importanteng marhay na bagay na maninigo niatong masabotan.\nArog kan nanodan niato sa Kapitulo 23, nagkasala si Adan kan lapason nia an sangkap na ley nin Dios. Asin nagmana kita nin kasalan ki Adan, an ama niato gabos. Kaya, ano daw sa paghona mo an kaipuhan niato?— Garo baga kaipuhan niato an bagong ama, saro na nagkaigwa nin sangkap na buhay digdi sa daga. Siisay daw sa paghona mo an puede niatong magin ama?— Puede si Jesus.\nIsinugo ni Jehova si Jesus digdi sa daga tangani na sia magin siring sa ama niato imbes na si Adan. Sinasabi kan Biblia: “ ‘An enot na tawong si Adan nagin buhay na kalag.’ An huring Adan nagin espiritung nagtatao nin buhay.” Siisay daw an enot na Adan?— Iyo, an linalang nin Dios hale sa kabokabo kan daga. Siisay daw an ikaduwang Adan?— Si Jesus. Ipinaheheling ini kan Biblia sa pagsabi kaiyan: “An enot na tawo [si Adan] hale sa daga asin gibo sa kabokabo; an ikaduwang tawo [si Jesus] hale sa langit.”—1 Corinto 15:45, 47; Genesis 2:7.\nMantang kinua nin Dios an buhay ni Jesus sa langit asin ibinugtak iyan sa babaeng si Maria, si Jesus dai nagmana nin ano man na kasalan ki Adan. Iyan an dahelan kaya si Jesus sarong tawong sangkap. (Lucas 1:30-35) Iyan man an dahelan kaya sinabi nin sarong anghel sa mga pastor kan mamundag si Jesus: “Namundag sa saindo ngonyan an sarong Paraligtas.” (Lucas 2:11) Alagad tanganing magin Paraligtas niato, ano daw an kaipuhan ngunang gibohon kan omboy na si Jesus?— Kaipuhan siang magdakula asin magin tawong nasa edad na, kapareho ni Adan. Dangan puede na si Jesus na magin ‘an ikaduwang Adan.’\nSi Jesus, an satong Paraligtas, magigin man satong “Amang Daing Sagkod.” Iyan an apod sa saiya sa Biblia. (Isaias 9:6, 7) Iyo, an sangkap na si Jesus puedeng magin satong ama imbes na si Adan, na nagin bakong sangkap kan sia magkasala. Sa siring puede niatong pilion na magin satong ama ‘an ikaduwang Adan.’ Siempre, si Jesus mismo Aki ni Jehova Dios.\nPaano magkapareho si Adan asin si Jesus, asin taano ta importanteng marhay na sinda magin magkapareho?\nPaagi sa pakanood manongod ki Jesus, maaako niato sia bilang satong Paraligtas. Nagigirumdoman mo daw kun sa ano kita kaipuhan na iligtas?— Iyo, sa kasalan asin kagadanan na minana niato ki Adan. An sangkap na buhay bilang nasa edad nang tawo na iinatang, o itinao, ni Jesus para sa sato inaapod na pantubos. Itinao ni Jehova an pantubos tangani na mawara an satong mga kasalan.—Mateo 20:28; Roma 5:8; 6:23.\nDaing duwa-duwa na habo niatong lingawan an ginibo nin Dios asin kan saiyang Aki para sa sato, bako daw?— Ipinaheling ni Jesus sa saiyang mga parasunod an sarong espesyal na paagi na makatatabang sa sato na magirumdoman an ginibo nia. Pag-olayan niato iyan.\nImahinaron mo na yaon ka sa sarong kuarto sa itaas nin sarong harong sa Jerusalem. Banggi na. Yaon sa lamesa si Jesus asin an saiyang mga apostol. Sa ibabaw kan lamesa, may inasal na kordero, lapnad na tinapay, asin mapulang arak. Espesyal an pagkakan ninda. Aram mo daw kun taano?—\nAn pagkakan na ini sa katuyohan na ipagirumdom sa sainda an ginibo ni Jehova kaidtong ginatos na taon na an nakaagi kan an banwaan nia, an mga Israelita, oripon sa Egipto. Kan panahon na idto sinabihan ni Jehova an saiyang banwaan: ‘Magbuno kamo nin sarong kordero para sa balang pamilya, asin ibugtak nindo an dugo kaiyan sa mga harigi kan pinto kan saindong harong.’ Dangan sinabi nia: ‘Lumaog kamo sa saindong harong, asin kakanon nindo an kordero.’\nPaano an dugo kan kordero nakaprotehir sa mga Israelita?\nGinibo iyan kan mga Israelita. Asin kan banggi man sanang idto, uminagi an anghel nin Dios sa daga nin Egipto. Sa kadaklan na harong, ginadan kan anghel an panganay na aki. Alagad basta maheling kan anghel an dugo kan kordero sa mga harigi kan pinto, linilihisan nia an harong na iyan. Sa mga harong na idto, mayong aki na nagadan. Natakot si Faraon, an hade kan Egipto, sa ginibo kan anghel ni Jehova. Kaya sinabihan ni Faraon an mga Israelita: ‘Puede na kamong humale. Humale na kamo sa Egipto!’ Sa puntong iyan, ikinarga ninda an saindang mga gamit sa saindang mga kamelyo saka asno asin naghale na sinda.\nHabo ni Jehova na malingawan kan saiyang banwaan kun paano nia sinda pinatalingkas. Kaya sinabi nia: ‘Sarong beses kada taon dapat kamong magkakan nin arog kan kinakan nindo ngonyan na banggi.’ Inapod nindang Paskua an espesyal na pagkakan na ini. Kan bangging idto ‘linihisan’ kan anghel nin Dios an mga harong na tinandaan nin dugo.—Exodo 12:1-13, 24-27, 31.\nIniisip-isip ini ni Jesus asin kan saiyang mga apostol kan kinakakan ninda an Paskua. Pagkatapos, may ginibo si Jesus na importanteng marhay. Minsan siring, bago nia ini ginibo, pinahale nguna an apostol na bakong fiel, si Judas. Dangan kinua ni Jesus an saro sa mga natadang tinapay, namibi sia manongod dian, binaraak nia iyan, asin itinao iyan sa saiyang mga disipulo. “Kua, kakan kamo,” an sabi nia. Dangan sinabi nia sa sainda: ‘An tinapay na ini nangangahulogan kan sakong hawak na itatao ko kun magadan na ako para sa saindo.’\nSumunod kuminua si Jesus nin sarong kopa nin mapulang arak. Pakatapos nin saro pang pamibi sa pasasalamat, ipinapasapasa nia iyan asin sinabi nia: “Inom kamo kaiyan, kamo gabos.” Asin sinabihan nia sinda: ‘An arak na ini nangangahulogan kan sakong dugo. Dai na mahahaloy papaboloson ko an sakong dugo tanganing mawaran kamo nin kasalan. Padagos nindong gibohon ini sa paggirumdom sa sako.’—Mateo 26:26-28; 1 Corinto 11:23-26.\nAno an magigibo kan dugo ni Jesus, na ibinaing ni Jesus sa arak, para sa sato?\nNamangno mo daw na sinabi ni Jesus na maninigo na padagos ining gibohon kan mga disipulo sa paggirumdom sa saiya?— Dai na sinda makakan kan Paskua. Imbes, sarong beses kada taon magkakaigwa sinda kan espesyal na pagkakan na ini sa paggirumdom ki Jesus asin sa saiyang kagadanan. An pagkakan na ini inaapod na Pamanggihan nin Kagurangnan. Ngonyan iyan parate niatong inaapod na Memorial. Taano daw?— Huli ta ibinabalik kaiyan sa satong memorya an ginibo ni Jesus asin kan saiyang Ama, si Jehova Dios, para sa sato.\nManinigo na ipagirumdom sa sato kan tinapay an hawak ni Jesus. Nagusto siang itao an hawak na iyan tangani na kita magkaigwa nin buhay na daing katapusan. Asin paano man an mapulang arak?— Maninigo na ipagirumdom kaiyan sa sato an halaga kan dugo ni Jesus. Mas mahalaga iyan na marhay kisa dugo kan kordero kan Paskua sa Egipto. Aram mo daw kun taano?— Sinasabi kan Biblia na an dugo ni Jesus makatatao sa sato nin kapatawadan sa mga kasalan. Asin kun mahale na an gabos niatong kasalan, dai na kita magkakahelang, magurang, asin magagadan. Iyan maninigo niatong isip-isipon kun kita minaatender sa Memorial.\nManinigo daw na an gabos magkakan kan tinapay asin uminom kan arak sa Memorial?— Bueno, sinabihan ni Jesus an mga talagang nagkakakan asin minainom: ‘Magkakaigwa kamo nin kabtang sa sakong kahadean asin matukaw sa mga trono sa langit kaiba ko.’ (Lucas 22:19, 20, 30) Ini nangahulogan na sinda maduman sa langit tanganing magin mga hade kaiba ni Jesus. Kaya idto sanang may paglaom na mamahala kaiba ni Jesus sa langit an maninigo na makikabtang sa tinapay asin arak.\nAlagad dawa an mga dai minakakan kan tinapay o minainom kan arak maninigo na umatender sa Memorial. Aram mo daw kun taano?— Huli ta itinao man ni Jesus para sa sato an saiyang buhay. Sa pagduman sa Memorial, ipinaheheling niato na dai kita nakakalingaw. Ginigirumdom niato an marahayon na regalo nin Dios.\nKabale sa mga teksto na nagpapaheling kan halaga kan pantubos ni Jesus an 1 Corinto 5:7; Efeso 1:7; 1 Timoteo 2:5, 6; asin 1 Pedro 1:18, 19.\nI-share I-share Paggirumdom ki Jehova Asin sa Saiyang Aki


Arogon si Jesus—Gumibo nin Pagsamba na Inaako nin Dios\nAn Torrengbantayan—Pag-aadalan na Edisyon | Setyembre 2008\nBASAHON SA Albanian Aleman Amharic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Norwegian Ossetian Polish Portuguese Pranses Quechua (Bolivia) Rarotongan Romanian Samoan Setswana Shona Silozi Sinhala Slovak Slovenian Sranantongo Swahili Tatar Thai Tsonga Turkish Ukrainian Vietnamese\nArogon si Jesus—Gumibo nin Pagsamba na Inaako nin Dios\nMamomoton na inaagda nin Dios an mga tawo “hale sa gabos na nasyon asin tribo asin banwaan patin lenguahe” na sumamba sa saiya. (Kap. 7:9, 10; 15:3, 4) An mga nag-aako kan pangagdang ini puedeng “maheling an pagigin nakakagayagaya ni Jehova.” (Sal. 27:4; 90:17) Arog kan salmista, ilinalangkaw ninda an saindang tingog sa pag-omaw sa Dios, na nagsasabi: “Magsamba kita asin maghuruhod; lumuhod kita sa atubangan ni Jehova na Kaggibo sa sato.”—Sal. 95:6.\nPagsamba na Pinapahalagahan na Marhay\nBilang bugtong na Aki nin Dios, nagkaigwa si Jesus nin dakol na oportunidad na manodan an kaisipan, mga prinsipyo, asin mga pamantayan kan saiyang Ama. Sa siring, may kompiansang ikakatokdo ni Jesus an dalan pasiring sa tunay na pagsamba. Sinabi nia: “Ako iyo an dalan asin an katotoohan patin an buhay. Mayo nin makakaduman sa Ama kundi paagi sa sako.”—Juan 1:14; 14:6.\nItinao ni Jesus an sangkap na halimbawa nin mapakumbabang pagpapasakop sa saiyang Ama. Sinabi nia: “Dai ako naggigibo nin ano man sa sakong sadiring kabotan; kundi siring sa pagkatokdo sa sako kan Ama itinataram ko an mga bagay na ini.” Dangan idinagdag nia: “Danay kong ginigibo an mga bagay na nakakapaogma sa saiya.” (Juan 8:28, 29) Sa anong mga paagi napaogma ni Jesus an saiyang Ama?\nAn saro iyo na si Jesus biyong dedikado sa saiyang Ama, asin iyan an pinakakahulogan kan pagsamba sa Dios. Nagpaheling si Jesus nin personal na pagkadayupot sa saiyang Ama paagi sa pagigin makinuyog sa Saiya, na ginigibo an kabotan Nia, dawa kun iyan may kaibang dakulang personal na kasakitan. (Fil. 2:7, 8) An sarong importanteng aspekto kan pagsamba ni Jesus iyo an saiyang regular na pakikikabtang sa paggibo nin mga disipulo, kaya inapod siang Paratokdo kan mga may pagtubod sagkod kan mga daing pagtubod. (Mat. 22:23, 24; Juan 3:2) Dugang pa, ginamit ni Jesus an saiyang panahon asin kosog para sa iba. Huli sa saiyang espiritu nin pagigin mapagsakripisyo, haros mayo na siang panahon para sa saiyang sadiri, alagad naogma sia na maglingkod sa iba. (Mat. 14:13, 14; 20:28) Sa ibong kan pagigin sibot, si Jesus pirmeng nagtatagama nin panahon na makipag-olay sa saiyang langitnon na Ama paagi sa pamibi. (Luc. 6:12) Pinahalagahan nanggad na marhay nin Dios an pagsamba ni Jesus!\nAn Maigot na Paghihingoa na Mapaogmang Gayo an Dios\nTinawan ni Jehova nin atension an gawe-gawe kan saiyang Aki asin ipinahayag Nia an Saiyang pag-oyon digdi. (Mat. 17:5) Minsan siring, nariparo man ni Satanas na Diablo an maimbod na pamumuhay ni Jesus. Huli kaiyan, si Jesus nagin espesyal na punteriya ni Satanas. Taano? Huli ta mayo pang tawo na nakapagpadanay nin lubos na pagkuyog sa Dios, na paagi kaiyan nasasamba sia nin lubos. Asin gusto kan Diablo na papondohon si Jesus sa paggibo kan pagsamba na maninigo nanggad ki Jehova.—Kap. 4:11.\nSa paghihingoa ni Satanas na raoton an pagsamba ni Jesus, may nakakaakit siang iinalok sa saiya. Dinara nia si Jesus sa “sarong halangkawon na bukid, asin ipinaheling sa saiya an gabos na kahadean kan kinaban asin an kamurawayan kan mga iyan.” Dangan sia nagsabi: “An gabos na bagay na ini itatao ko sa saimo kun ika lumuhod asin gumibo nin sarong akto nin pagsamba sa sako.” Ano an nagin reaksion ni Jesus? Sia nagsabi: “Humale ka, Satanas! Huli ta nasusurat, ‘Si Jehova na saimong Dios an dapat mong sambahon, asin sa saiya ka sana dapat na maggibo nin sagradong paglilingkod.’” (Mat. 4:8-10) Iyo, aram ni Jesus na magigin sarong akto nin idolatriya an pagluhod ki Satanas ano man an garo baga pakinabang kaiyan. Habo niang gumibo nin dawa saro sanang akto nin pagsamba sa kiisay man apuera ki Jehova.\nTibaad dai man ialok sa sato ni Satanas an gabos na kahadean kan kinaban asin an kamurawayan kan mga iyan karibay kan satong pagsamba. Alagad hinihingoa pa man giraray nia na raoton an pagsamba na ginigibo nin sinserong mga Kristiano sa Dios. Gusto kan Diablo na ibang persona o ibang bagay an satuyang sambahon.—2 Cor. 4:4.\nPinatunayan ni Cristo Jesus na sia maimbod dawa sagkod sa kagadanan. Paagi sa pagpapadanay ni Jesus kan saiyang integridad sa Dios, napamuraway nia si Jehova sa paaging dai pa nagibo nin ibang tawo. Para sa tunay na mga Kristiano ngonyan, nagmamaigot kita na arogon an maimbod na pamumuhay ni Jesus paagi sa pagpaorog kan satong pagsamba sa Kaglalang. Tunay nanggad, an marahay na relasyon sa Dios iyo an satong pinakamahalagang rogaring.\nMga Bendisyon sa Paggibo nin Inaakong Pagsamba\nNagbubunga nin dakol na bendisyon an pagpaoswag kan “klase nin pagsamba na malinig asin daing ramog” sa pagheling nin Dios. (Sant. 1:27) Halimbawa, nabubuhay kita sa panahon na padakol nang padakol na tawo an “mga mamomoton sa sainda man sana, mga mamomoton sa kuarta, mga mapagpasikat sa sadiri,” asin “mga mayong pagkamoot sa karahayan.” (2 Tim. 3:1-5) Minsan siring, sa laog kan pamilya nin Dios, igwa kita kan pribilehio na makaasosyar an malinig asin marahay na mga tawo na nagmamaigot na suportaran an mga pamantayan nin Dios sa pagsamba sa saiya. Bako daw na iyan sarong gikanan nin kaginhawahan?\nPaagi sa pagdadanay niato na daing digta kan kinaban na ini, may dagdag pa kitang bendisyon na malinig na konsensia. Gusto niatong papagdanayon an malinig na konsensia paagi sa pagpasakop sa matanos na mga prinsipyo nin Dios asin pagkuyog sa mga ley ni Cesar na bakong sarongat sa mga ley nin Dios.—Mar. 12:17; Gibo 5:27-29.\nAn bilog na kalag na pagsamba nagbubunga nin iba pang mga bendisyon. Kun nagkokonsentrar kita sa paggibo kan kabotan nin Dios kisa kan sa sato, nagigin makahulogan asin nakakakontento an satong buhay. Imbes na magsabi: “Magkarakan asin mag-irinom kita, huli ta sa aga magagadan kita,” may masasarigan kitang paglaom na buhay na daing katapusan sa sarong paraisong daga.—1 Cor. 15:32.\nAn libro nin Kapahayagan may sinasambit na panahon na ‘maruluwas sa dakulang kahorasaan’ an mga nagpapadanay nin malinig na kamugtakan sa atubangan ni Jehova. An pagkasaysay nagsasabi na “bibikladon kan Saro na nakatukaw sa trono an saiyang tolda sa ibabaw ninda.” (Kap. 7:13-15) An nakatukaw na iyan sa trono mayong iba kundi si Jehova Dios, an pinakamamuraway na Persona sa uniberso. Imahinara an dakulang kagayagayahan na saindong mamamatean kun akoon na nia kamo bilang bisita sa saiyang tolda, na pinoprotehiran asin inaataman nia kamo tanganing mayong maraot na mangyari sa saindo! Asin minsan paano, dawa ngonyan makakamtan na niato an saiyang proteksion saka pag-ataman.\nDugang pa, an gabos na naggigibo nin pagsamba na inaako nin Dios ilinaladawan na ginigiyahan pasiring sa “mga burabod kan tubig nin buhay.” An nakakaginhawang mga burabod na ini nagrerepresentar sa gabos na probisyon na ginigibo ni Jehova para sa pag-ako niato nin buhay na daing katapusan. Iyo, paagi sa pantubos ni Cristo, “papahidon nin Dios an gabos na luha sa saindang mga mata.” (Kap. 7:17) Gigibohon nang sangkap an katawohan, na magigin dahelan nin dai ikaladawan na kagayagayahan para sa mga may paglaom na mabuhay sagkod lamang digdi sa daga. Dawa ngonyan, an maogmang mga parasamba sa Dios magayagayang nagkukururahaw, na ipinapahayag an saindang odok sa puso na pag-apresyar ki Jehova asin sinasamba sia kaiba kan mga yaon sa langit na nag-aarawit: “Dakula asin makangangalas an saimong mga gibo, Jehova Dios, an Makakamhan sa Gabos. Matanos asin totoo an saimong mga dalan, Hadeng daing sagkod. Siisay nanggad an dai matatakot sa saimo, Jehova, asin dai magpapamuraway kan saimong ngaran, huli ta ika sana an maimbod? Huli ta an gabos na nasyon madolok asin masamba sa atubangan mo, huli ta an saimong matanos na mga pagboot nahayag na.”—Kap. 15:3, 4.\n[Ritrato sa pahina 27]\nAno an iinaalok sa sato ni Satanas karibay kan satong pagsamba?\nI-share I-share Arogon si Jesus—Gumibo nin Pagsamba na Inaako nin Dios\nSi Jehova—“Paratao nin Dudulagan” kan mga Panahon kan Biblia\nSi Jehova Iyo an Satong “Paratao nin Dudulagan”\nUmoswag sa Tamang Kaaraman na May “Pagkagalaga sa Isip”\nPapagdanayon sa Pag-agoman an “Lubid na Tinolotolo”\nPagpapatotoo sa Sadan\nTampok na mga Kabtang sa mga Surat sa mga Taga Tesalonica Asin ki Timoteo\nText Mga opsiyon sa pag-download AN TORRENGBANTAYAN—PAG-AADALAN NA EDISYON Setyembre 2008\nI-share I-share AN TORRENGBANTAYAN—PAG-AADALAN NA EDISYON Setyembre 2008\nAN TORRENGBANTAYAN—PAG-AADALAN NA EDISYON Setyembre 2008


89.5 OKFM SORSOGON NEWS ONLINE: Gov. Chiz Escudero, diskomporme sa planong pagbubukas kan klase sa Agosto\nKun personal na hahaputon si Sorsogon provincial governor Francis Joseph " Chiz" Escudero sa nakatalaan na pagbubukas kan klase sa Agosto, diskomporme siya sa mga pinaglatag na programa o manera kan Dept. of Education para sa plano kaining pagbukas kan klase.\nSa ipinaapod na Press Conference kan gobernador sa saiyang residensya sa Barangay Buhatan, Sorogon City, sinabi ni Escudero na dae pinagrereparo kan gobyerno nasyonal an tunay na sitwasyon o reyalidad sa mga probinsya dapit sa plano kaining online education.\nTinawan nin doon ni Gov. CHiz na padefisilan hasta sa ngonian an signal kan internet asin maging sa mga mobile phone orog na sa mga hararayong lugar.\nDagdag pa kan opisyal na imposible man an proposisyon kan Deped na gamiton an TV asin radyo bilang instrumento sa pagtutukdo dahilan sa nagkapira pang lugar o romete barangay sa Sorsogon an sagkod sa ngonian, dae pa naabot nin cignal kaini.\nSa ibong kan personal na pagkontra, aminado si Gov. Chiz na dae siya nin magiginibuhan kun ipag-insister kan Deped asin kan gobyerno na ideretso an klase sa Agosto.\nDagdag pa ni Gov. Chiz na dapat maging giya kan national government an primerong aldaw kan online enrollment sa paagi kan pag-aram sa tunay na bilang kan mga nagpa-enroll.\nMientrastanto, namomoroblema na sa ngonian an nagkapirang kaakian asin mga magurang kasunod kan pagpoon kan online enrollment kan Dept of Education para sa school year 2020-2021.\nPersonal na nagpahayag nin agrangay an mga magurang na nageerok sa mga hararayong barangay na kun igwa man sinda nin gamit na andoroid phone alagad defisilon nin husto an paghanap nin signal sa telepono lalong lalo na sa internet.\nHagad man kan mga ini na saboton an saindang sitwasyon na dae kayang makaagapay sa siring na plano kan Deped.\nSegun pa sa mga ini na kun magkakaigwa man nin face to face class o physical class an saindang mga estudyante, sobra pasakit man an palabaw na singil sa pamasahe kan saindang mga aki na nagpapasiring pa sa sentro o banwa para sana makapag adal o klase.\nBy okfm at June 02, 2020


Modernong sampan sa Hong Kong\nAn sampan(Chinese: 舢舨; pinyin: shānbǎn; Pe̍h-ōe-jī: sam-pán) sarong klaseng barotong Intsik na halakbang an salog asin an laba kani pwedeng umabot sa 4.5 m (14.8 piye). Kadaklan kan sampan igwang tapangko (atop) asin parati ginagamit na nganing estaran. Parati ini nakadestino sa mga interior na salog asin danaw. Dai bagay ini ilawod ta bako man na gayong purusog. Ini ginagamit sa pagsisira asin bilang transportasyon sa mga naghahanggilid na mga banwa sa kosa.\nAn tataramon na "sampan" hale sa orihinal na Kantones na kataga para sa "baroto", 三板 (sam pan), na an literal na kahulogan "tolong tabla" ta an kasko kaini minalakbang gibo kan an sarong tabla sa tahaw dinudukot sa duwang tabla magkaibong. Inuusar pa an tataramon na ini sa palibot kan Hong Kong ta ini an deskripsyon kan mga Intsik duman sa mga halakbang na baroto ginagamit ninda sa pagpapasakay sa mga turista duman sa palibot kan Aberdeen Harbour. Ini daa nakakaagid sa barotong inaapod na "scow" o "punt" sa Amerika.\nAn sampan sinasagwanan na pwede saro sanang sagwan o magka'ibong, o tokon an gamit ngane mag'isog. Alagad, an gamit na sa Hong Kong makinang de motor ngarig marikas an andar.\nSinasabing an mga sampan uso pang maray bako sana sa Hong Kong kundi sa rural na lugar sa Sur-subangan kan Asya, orog na sa Malaysia, Indonesya, Bangladesh asin sa Byetnam.\nIgdi sa ronang Bikol, sa syudad kan Naga, kan mga enot pang panahon nin pagsakay ki Ina (apod kan mga Bikolano sa Inang Penafrancia) an sakayan kan rebulto ni Ina inaapod na sampan (ngonyan inaapod nang pagoda) ta mga Intsik an nagpapagibo kan sakayan sa paghatod kan Penafranciang imahen pabalik sa hinalean na Santuario na naagi sa salog kan Naga.\n"Cranks with Planks presents Sampans -n- Yulohs" (may mga sinapi' sa G.R.G. Worcester's Junks and Sampans of the Yangtse.)\nTradisyonal na (hongtou) sampan kan Shanghai, Tsina\nMay layag na sampan nagbalik hale sa pagsisira (Java, Indonesia)\nSadit na sampan ginagamit pang sakayan pasahero sa mga oro-isla kan Hong Kong\nPinaghugot gikan sa "https://bcl.bywiki.com/w/index.php?title=Sampan&oldid=170949"\nIning pahina huring pinagbago kan 29 Abril 2018, alas 21:38.